text:
Fyrilestur um marknaðarførslu27. januar 2020
Hvussu marknaðarføra okkara handil á Facebook?20. januar 2020
Marknaðarføring á Facebook6. januar 2020
Síggj handilslærlingar greiða frá og ver við í lutakasti16. desember 2019
Hvussu marknaðarføra okkara handil á Facebook?9. desember 2019
Have a nice day11. november 2019
Danska stjórnin strikar MVG-frítøkuna av smápakkum28. oktober 2019
Altjóða handilssamskifti merkt av óvissu7. oktober 2019
Svik við meirvirðisgjaldi umvegis nethandlar skal steðgast30. september 2019
Danir troyttir av vandamiklum leikum og heilsuskaðiligum smyrsli úr Kina23. september 2019
Byrja starvsleiðina sum handilslærlingur9. september 2019
Aðalfundur í Handilsvinnufelagnum6. mai 2019
Handilsvinnan vitjar Glasir8. apríl 2019
Handilsvinnan hittist á heimleiðistiltaki25. februar 2019
Amazon og branding av handilsvinnuni18. februar 2019
Heimleiðistiltak fyri limir í Handilsvinnufelagnum11. februar 2019
Handilsvinnan vitjar Glasir7. mai 2018
Tveir nýggir nevndarlimir í Handilsvinnufelagnum30. apríl 2018
Handilsvinnuráðstevnan 2018 er av19. februar 2018
Skráin til Handilsvinnuráðstevnuna 12. februar 2018
Pantskipanin handað Landsstýriskvinnuni12. februar 2018
Ulrica Ekeroth á Handilsvinnuráðstevnuna5. februar 2018
Gilli Haraldsen á Handilsvinnuráðstevnuni29. januar 2018
Handilsvinnuráðstevnan 201815. januar 2018
Handilsvinnufelagið: Bein mismunin burtur13. november 2017
Tummas Hanus Dam heldur fram sum formaður3. juli 2017
Limatiltak í Handilsvinnufelagnum28. november 2016


c: text/html

text:
Lýsing
Eitt starv sum 2. meistari við skipunum hjá Vørn verður hervið lýst leyst.
Starvið fevnir m. a. um hesar uppgávur:
- Vaktgangandi maskinmaður sambært ásetingunum frá maskinstjóra.
- Luttaka í dagliga arbeiðinum í maskinrúminum, og rúmum sum beinleiðis hava samband við maskinrúm, umframt rúm har maskinútbúnaður er.
- Fremja viðlíkahaldið sambært viðlíkahaldsskipan.
- Annað fyrifallandi viðlíkahaldsarbeiði.
Førleikakrøv:
- Vinnubræv sum “skipsmaskinmeistari á 2. stigi” ella maskinmeistari við 3 ára útbúgving og vinnubræv sum “vakthavandi maskinyvirmaður”.
- Heilsuváttan og trygdarskeið fyri sjómenn.
- Góðan førleika at samskifta á føroyskum, norðurlendskum og enskum máli.
- Góðan førleika at arbeiða sjálvstøðugt.
- Góð samstarvsevni.
- Aldur og heilsu til at gerast vinnukavari. Fyrimunur men ikki krav.
Setanartreytir:
Lønar- og setanartreytir sambært avtalu millum Fíggjarmálaráðið og Maskinmeistarafelagið fyri maskinmeistarar/motorpassarar á vaktarskipum. Starvið er tænastumannastarv og lønt í 30. lønarflokki eftir lønartalvuni hjá Tænastumanna-felaginum. Setanarøkið fevnir um Fiskimálaráðið og deildir/stovnar undir tí umframt hini aðalráðini og Løgmansskrivstovuna.
Tænastustaðurin í løtuni er Vørn.
Starvsheitið er 2.meistari.
Tann, ið settur verður, má kunna tola broytingar í starvinum, og at økið verður umskipað til eisini at fevna um aðrar uppgávur.
Umsókn:
Skrivlig umsókn við CV, avritum av prógvum og møguligum viðmælum skulu vera Vørn í hendi í seinasta lagi 05. september 2019 kl. 14.00.
Starvið verður sett sum skjótast.
Umsókn skal sendast til :
Vørn, postsmoga 1238, 110 Tórshavn, ella teldupost til: journal@vorn.fo
(øll viðheft skjøl skulu vera í pdf-formati)
Nærri upplýsingar um starvið kunnu fáast við at venda sær til Vørn tlf. 31 10 65 og tosa við Jóannes Heimustovu, samskipara. Henda lýsing er eisini á heimasíðuni www.vorn.fo

robotstxt: allowed

filter: keep


text:
Í gjár varð alheimlistin fyri lond, har atsøknin er størst móti kristnum, lagdur fram í Føroyum. Hesin listin verður gjørdur hvørt ár, men tað er fystu ferð, at hann er lagddur fram her á landi. Millum annað vóru løgmaður, tingfólk og bispur til staðar.
Tað er Open Doors, sum stendur fyri at gera listan, sum lýsir støðuna hjá kristnum í 50 londum, har tað er vandamiklast at vera kristin. Talan er ikki bert um eina meting, men um eitt stórt kanningararbeiði, ið liggur aftanfyri. Hugt verður eftir trúðarfrælsinum, og tað eru fimm ymisk øki: Tað privata økið, familjuøkið, lokala umhvørvið, tjóðarstøðan og kirkjuøkið. Útfrá hesum verða tøl savnað inn, ið vísa hvussu stór forfylgingin er ímóti kristnum. Tølini verða síðani savnað í stigum og set í eina skipan, sum síðani ger ein lista yvir londini, har atsóknin er størst.
Listin verður kallaður Wold Watch List 2020. Norðurkorea er 18. árið ovast á listanum, og Afganistan er beint aftanfyri. Tey 11 ovastu londini á listanum koma undir bólkin "víðgongd (ekstrem) atsókn" móti kristnum, og tað eru ann sami "topp-11" sum í fjør.
Listin hjá Open Doors (Mynd: Open Doors Føroyar)
Open Doors Føroyar skrivar eisini, at trý nýggj afrikonsk eru komin á listan; millum annað Burkina Faso, har harðskapurin móti kristnum er meira enn tvífaldaður seinasta árið. Eisini er vaksandi ágangur í Kina, og støðan í Miðestryi er áhandi álvarsom á økinum.
Trúboðin vísir eisini á gongdina í Burkina Faso, og Vesturafrika sum heild, og Kina. Trúboðin skrivar, at 260 milliónir kristin eru fyri álvarsamari forfylging kring heimin.
Open Doors er ein altjóða trúarfelagsskapur, sum í yvir 60 ár hevur arbeitt fyri atsøktum kirkjum kring heimin. Open Doors Føroyar ynskir at varpa ljós á støðuna og menna arbeiðið í Føroyum.
Kelda: Open Doors Føroyar


text:
Svik avdúkað í Bylgjuni í Runavík
Hvussu eyðnaðist tað Føroya ríkasta samtaki at fáa ein ólógligan skattafrádrátt upp á 90 milliónir krónur úr landskassanum, hvussu royndu føroyskir myndugleikar at verja bankan, og hvørjar avleiðingar fekk hetta fyri KvF?
Tað ber til at lesa í nýggju bókini SVIK, ið Jan Lamhauge hevur skrivað. Sjálvur gekk hann á odda í avdúkandi journalistikkinum hjá KvF av sonenvnda skattamálinum og upplivdi eisini, hvussu hetta ávirkaði innanhýsisviðurskiftini í KvF.
Fólk við Skálafjørðin fáa nú sum tey fyrstu høvi til at hoyra høvundin greiða frá hesari tilgongdini, tí mikukvøldið 13.11. verður bókin løgd fram í Bylgjuni í Runavík. Á skránni verður m.a. samrøða millum Finn Koba og Jan Lamhauge og Enekk fer at spæla tónleik.
Tiltakið byrjar kl. 19 í Estetiska salinum í Bylgjuni í Runavík.
Hevur tú hug at lesa fleiri greinir?
Grønlendsk-føroysk orðabók út á Sprotanum
Kendir høvundar á turné
Risatilboð og áhugaverd skrá
Sólrún Michelsen heimtar silvur úr ættini
Endiliga ein skaldsøga fyri føroyskar sjómenn
Democracy Dies in Darkness
Tann fúli, tann fróði og tann fólkakæri í næstu Orð og tónum
Carl Johan Jensen fekk sínar fyrstu yrkingar út í 1977.
Jóanes Nielsen…


text:
Dansikvøld í Vágunum
Sum tit vita, vóru vit í Kvívík aftaná føstuna og dansaðu saman við Norðstreymoyar dansifelag og Vága dansifelag. Vit í Tøkum Lætt og hini bæði dansifeløgini hava í eina tíð tosað um, at tað hevði verið stuttligt og mennandi fyri allar partar at dansa saman av og á. Fyrsta royndin var so í Kvívík, og tað eydnaðist avbera væl, fólk vóru sera glað um tiltakið. Nú hevur Vága dansifelag bjóðað okkum og norðstreymoyingum vestur at dansa leygarkvøldið tann 31. oktober. Vit vænta, at tað verður minst líka stuttligur túrur, sum tann til Kvíkíkar, so vit gleða okkum:) Tiltakið byrjar kl. 20, tey siga har vesturi, at tey ætla ikki, tað skal vera for seint. Bussurin koyrur frá Skansastovu leygarkvøldið kl. 19. Tíverri er hetta eitt sindur knapt við tíð, og grundin til tað er ein misskiljing um datoina. So neyðugt er, at tit siga frá skjótast gjørligt, um tit koma við. Tað er umráðandi fyri okkum, at fáa eitt tal av luttakarum, so vit vita, hvussu stóran buss vit skulu seta inn. Alt er ókeypis. Ringi ella sendi sms til 214242-515152-221921


text:
Ram Development hevur drúgvar royndir innan KT vinnuna, og vit hava arbeitt við nógvum ymsum skipanum og menningaramboðum.
Serligar nógvar royndir hava vit innan Microsoft menningartøkni.
Hevur tú tørv á ráðgeving ella hjálp til eina uppgávu, ber til at seta seg í samband við okkum.
Ram Development hevur ment ein kommunulæknaportal til føroyskar læknaviðtalur. Hugskotið kom, tá læknaviðtalan í Miðlon læt upp í 2012.
Dentur var lagdur á:
Portalurin verður longu brúktur av einum fjórðingi av føroysku kommunulæknunum og túsundtals borgarum. Til ber at seta seg í samband við okkum, um ynski er um líknandi loysn. Vit geva fegin eitt tilboð.
Ram Development hevur fleiri ára royndir innan heimasíðumenning. Tá vit menna eina heimasíðu leggja vit dent á:
Um tit hava tørv á eini heimasíðu, so vendið tykkum til okkara, so kunna vit práta um uppgávuna og vita, um vit kunna finna eina góða loysn.


text:
Góðu foreldur Vit vilja ynskja tykkum vælkomin til ársins felags foreldrafund í økinum Hoyvík, har Anne Brodersen og Mads Brodersen fara at halda fyrilestur fyri okkum um hvønn týdning rørslur
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Royndir gera tað møguligt fyri teg at kenna feilir aftur, næstu ferð tú gert teir.
Oscar Wilde


text:
Nýtt
NÁMSFRØÐIHJÁLPARI BYRJAR Í HEYST
Heilsuskúlin hevur fingið boð frá Mentamálaráðnum um, at útbúgvingin til námsfrøðihjálpara kann byrja í heyst. Umsóknarfreistin verður 15. mars 2020. Umsóknarbløð og kunning um útbúgvingarnar, verða løgd á heimasíðina í...[more]
Kunningerferð runt landið 19. novembur - vegleiðing stytt útbúgving
Heilsuskúli Føroya fer 19. novembur runt landið, kunningar- og vegleiðingarferð. Tað eru ivaleyst nógv, ið ikki vita av møguleikum, at taka stytta útbúgving til heilsuhjálpara, tá ein hevur nógvar arbeiðsroyndir við røkt....[more]
SØK hóast freistin er farin!
Tað kann vera at pláss er tøkt til tín, um tú annars lýkur krøvini til upptøku. Á Heilsuskúlanum byrjar heilsuhjálparaútbúgvingin 2 ferðir árliga Tí hava vit, av og á, tøk pláss í útbúgvingini, sjálvt um freistin at søkja er...[more]
Námsfrøðihjálpari - óvist nær byrjað verður
Enn er óvist nær námsfrøðihjálparaútbúgvingin byrjar á Heilsuskúlanum. Myndugleikarnir hava upplýst, at tað enn nøkur viðurskifti, ið skulu fáast í rættlag, áðrenn byrjast kann við útbúgvingini.Tí verður ikki byrjað í januar...[more]
Starv: Tímaløntur undirvísari í enskum og føroyskum
Heilsuskúli Føroya søkir tímaløntar lærarar at undirvísa í enskum C og B stigi og føroyskum C og A stigi Søkt verður eftir kandidatum, ella samsvarandi útbúgving, til at undirvísa og hava próvtøku, um lærugreinin verður...[more]
Flest ungfólk á Heilsuskúlanum
Nýggjur heilsuhjálparaflokkur við 22 næmingum byrjaði á Heilsuskúla Føroya í dag. Seks av teimum eru undir 20 ár og fimm eru millum 21 og 25 ár. Tilsamans eru trettan næmingar undir 35 ár og níggju eru yvir 35 ár. Deilt eftir...[more]
So doyligt at Heilsuskúlin lá í Suðuroy
- Tað sum fleiri, næstan allar, av okkum hildu, var at tað var simpulthen so doyligt at skúlin var í Suðuroy, tí at so var man har bara til at ganga í skúla - altso man kundi gera so nógv sum man legði í, av skúlatingum, sigur...[more]


text:
hósdagur, 16. februar 2017
Um dagarnar hittast granskarar úr fleiri londum í Reykjavík, har millum annað verður tosað um aling í útjaðaraøkjum.
Evnið er innovatión við atliti at, hvussu til ber at fáa mest møguligan burðardyggan vøkstur í alivinnu. Hugt verður at avbjóðingum og møguleikum hjá alarum í útjaðaraøkjum fyri norðan og í Arktis.
Lutakararnir á ráðstevnuni eru úr Skotlandi, Írlandi, Noreg, Íslandi og Føroyum.
Fiskaaling er umboðað á ráðstevnuni av Knud Simonsen, granskingarleiðara.
Tíðindaskeiv frá ráðstevnuni kann lesast her


text:
STUÐLAR
Stuðlar
Fleyr hevur ígjøgnum árini havt nógvar og góðar stuðlar. Í ár hevur felagið hesar stuðlar:
FK
Fleyr takkar fyri fyrimyndarligt samstarv. Uttan tykkara stuðul, vildi ungdómsarbeiðið felagsins ikki latið seg gjørt. Fleyr heitir á limir felagsins um at stuðla teimum, sum stuðla okkum.
Flogbóltsfelagið Fleyr er í einari støðugari tilgongd at finna enn fleiri samstarvspartar.
Nýggjan klædnasáttmála.
Fleyr hevur fyri stuttum gjørt avtalu við donsku fyritøkuna A-sport um nýggjar spælibúnar/ítróttarklæðir og útgerð. A-sport umboðar merkið MIKASA, sum er kendasta altjóða merkið innan flogbólt, og m.a. tað merkið, sum stendur á øllum bóltunum. Av tí at MIKASA er eitt flogbóltsmerki burturav, er øll útgerð at finna á einm stað, og má hetta tí síggjast sum eitt stórt framstig fyri okkum. Avtalan inniber, at innan 3 ár skulu øll ítróttarklæðir hjá Fleyr vera av merkinum MIKASA, tvs at skiftið frá núverandi spæliklæðum verður glíðandi, og dystarblusurnar skifta ikki allar í senn, men alt nýtt, sum verður keypt, er frá 1. Juli í ár at rokna MIKASA.
Av tí at A-sport ikki hevur goymslu í Føroyum, skulu klæðini framyvir keypast ígjøgnum Fleyr. Meira kunning um tey praktisku viðurskiftini hesum viðvíkjandi kemur seinni. Í summar verður høvið at koma inn og royna støddirnar og bíleggja klæðir. Vit fara at lýsa við nær og hvar, tá tað nærkast.


text:
Fyrstu ferð í 2000 ár er Ísrael nú bústaður hjá meirilutanum av øllum heimsins Jødum, men tó hevur ALIYAH (at Jødar flyta heim) hægstu raðfesting í Ísrael. .. les meira ... Les meira »
Myndin: Formaðurin í Jewish Agency, Isaac Herzog saman við foreldrum ið eru flutt til Ísraels, og børn teirra, ið eru fødd í Ísrael. Les meira »
Hetta fyrsta minningarhaldið um Holocaust og fólkdráp yvirhøvur, síðan Føroya løgting samtykti einmælt, at 27. januar skuldi vera almennur minningardagur í Føroyum um Holocaust og onnur fólkadráp, sav… Les meira »
Rabbi Marvin Hier, formaður og stovnari, setti sær fyri í 1977, tá ið Simon Wiesenthal legði navn til nýfloygda stovnin, at framtíðar ættarlið skuldu læra av mikla sorgarleikinum, har Nazistarnir bein… Les meira »
Á vári 2019 samtykti Føroya løgting einmælt, 27. januar at verða almennan føroyskan minningardag um Holocaust og onnur fólkadráp. Les meira Les meira »
Undir heitinum “Ongantíð aftur” bjóða Nám og Amnesty International Føroyar í januar og februar í ár næmingunum í hádeildini kring landið ein dupulttíma við fyrilestrum um Holocaust (jødatýningina) og… Les meira »


text:
Frágreiðingar og álit
- Burðadygg menning - Heilsufrøðiliga Starvsstovan (2002)
- Filmsvinna (juli 2006)
- Kanning av landbúnaðarframleiðsluni í Føroyum (mai 2006)
- Frágreiðing um at leggja Menningarstovuna og Ferðaráð Føroya saman í ein vinnuframastovn (september 2006)
- Samanbering av gomlu ársroknskaparlógini og uppskot til nýggja ársroknskaparlóg (september 2006)
- Umhvørvi og oljuleiting – umhvørvislig krøv og kanningar á føroyskum øki (2005)
- Enterprise policy - ensk útgáva av vinnupolitikkinum
- Føroyska skipanin – Hvussu heilsan hjá fólki ávirkast av árinum frá dálkandi evnum í umhvørvi okkara í búningaraldri (Trygd og Trivni 1/2007)
- Uppskot til yvirskipaðan orkupolitikk (januar 2007)
- Álit um øktan kvinnuleiklut í politikki – Demokratia (desember 2007)
- Føroysk tónleikaskrivstova (juli 2008)
- Frágreiðing latin CEDAW (mai 2008)
- Concluding observations of the Committee on the Elimination of Discrimination Against Women (2009)
- Váðalýsing av ymsum føroyskum vinnugeirum (februar 2009)
- Vøkstur og virksemi (november 2009)
- Vinnupolitikkurin
- Álit um tiltøk í sambandi við vaksandi ungdómsarbeiðsloysið (apríl 2010)
- Uppskot til sjóvinnupolitikk (juni 2010)
- Heildarætlan fyri elorkuøkið í Føroyum (august 2011)
- Heildarætlan: Harðskapur í parlagi og nærsambondum (mars 2011)


text:
Orðtøk Sálomons, kapittul 7
Vara teg fyri annars mans konu
v1
Sonur mín, varðveit tú orð míni, og goym tú boð míni hjá tær;
v2
varðveit boð míni, so manst tú liva, og áminning mína eins og eygnastein tín.
v3
Bind tey um fingrar tínar, skriva tey á talvu hjarta tíns.
v4
Sig við spektina: «Tú ert systir mín!» og vitskuna kalla tú vinkonu tína,
v5
so at tær mega vara teg fyri annars mans konu, fyri fremmandari konu við blíðmæltum orðum.
v6
Tí at gjøgnum gluggan á húsi mínum, millum rimanna hugdi eg út,
v7
tá sá eg millum teirra óroyndu, varð millum teirra ungu varur við vitleysan unglinga,
v8
sum smeyg um geilarhorn og leiðini helt at hennara húsi,
v9
í skýmingarløtu, móti kvøldi, í svørtum náttarmyrkri.
v10
Tá kom móti honum kona, klædd eins og skøkja og svikafull í hjarta;
v11
hámikil er hon og óð, heima hon støðast ikki;
v12
so er hon á gøtum, so á torgum, á hvørjum horni hon lúrir;
v13
hon tekur um hann og kyssir hann og sigur við frekum lótum:
v14
«Eg eigi at lata eitt gildisoffur, og í dag eg haldi mítt lyfti.
v15
Tí fór eg út fyri at møta tær, fyri at leita teg upp, og nú fann eg teg.
v16
Eg havi song mína reitt við teppum, við egyptiskum, marglittum líni.
v17
Myrru, aloe og kanel havi eg koyrt á legu mína.
v18
Kom, lat okkum drekka elskhugarrús til í morgin, dusast í ástargamni!
v19
Tí at maður mín er ikki heima, hann er farin á langferð.
v20
Peningapungin tók hann við sær, tá ið full er sól, kemur hann aftur.»
v21
Hon lokkaði hann við sínum nógva tosi, tøldi hann við sínum hálu vørrum.
v22
Hann fer aftan á hana straks, sum oksi verður leiddur at verða dripin, sum hjørtur verður eltur í netið,
v23
til ørvin fer ígjøgnum hans livur, sum ein fuglur sær skundar í snerru og veit ikki, at lívið er í váða. –
v24
Og nú, synir mínir, hoyrið meg og lýðið á orðini, ið muður mín talar!
v25
Lat ikki hjarta títt leita inn á hennara vegir, vilst ikki inn á hennara gøtur.
v26
Tí at mangar hevur hon við ólívssári sært, og stórt er talið á teimum, sum hon hevur dripið.
v27
Hús hennara er vegur til helheims, hann gongur niður at deyðans kømrum.


text:
Vinnuhúsið: Í gjár, mánadagin 3. juni, hevði Føroya Arbeiðsgevarafelag ársaðalfund sín.
Fyri vali á aðalfundinum stóðu Atli Gregersen, Bogi Jacobsen og Odd Eliasen.
Bogi Jacobsen og Odd Eliasen vórðu afturvaldir, meðan Atli Gregersen ikki tók við afturvali. Í hansara stað varð Jóhanna á Bergi, stjóri í Atlantic Airways, vald.
Í nevndini í Føroya Arbeiðsgevarafelag sita sostatt Bogi Jacobsen, Høgni Hansen, Kristoffur Laksá, Jón Sigurdsson, Fróði Magnussen, Jens Meinhard Rasmussen, Odd Eliasen, Árni Ellefsen og Jóhanna á Bergi.
Nevndin hevur skipað seg við Boga Jacobsen sum formanni og Høgna Hansen sum næstformanni.
Á aðalfundinum legði Bogi Jacobsen fram ársfrágreiðing felagsins. Umframt at kunna um gongdina í ymsu vinnugreinunum setur Føroya Arbeiðsgevarafelag í ársfrágreiðing síni hesuferð serliga ljós á
- at føroyski arbeiðsmarknaðurin er undir trýsti,
- at tørvur er á eini dagføring av vinnupolitikkinum,
- eina støðuga almenna ávirkan á føroyska búskapin.
Samlaða ársfrágreiðingin hjá Føroya Arbeiðsgevarafelag sæst her.
Um tú veitst okkurt, sum VP ikki veit - skriva so til vp@vp.fo


text:
Trý kyndilslið kappast um steyp
Leygardagin og sunnudagin eru árligu steypafinalurnar í hondbólti. Kyndil er við í trimum finalum.
Besta liðið hjá monnum spælir ímóti H71 kl. 16.00 leygardagin, og beint aftaná spæla gentur 18 ímóti H71. Sunnudagin kl. 17.50 spæla gentur 16 ímóti Neistanum.
Mansliðið hevur ikki staðið seg nakað serligt í landskappingini, men í steypakappingini hevur liðið líkst sær sjálvum og kom í finaluna eftir tvær rimmar hálvfinalur ímóti VÍF.
Liðið er triðja árið á rað í steypafinaluni, so allir vita, hvat teir renna inn til, tá dysturin byrjar.
Hvørjar møguleikar Kyndil hevur at vinna, er ilt at siga, men tey flestu meta H71 sum stóran favoritt. Hoyvíkingar hava verið flúgvandi í landskappingini, og vinna hoyvíkingar ikki, verður tað heilt vist eitt vónbrot í Hoyvík.
Samstundis vita øll, at kyndilsmenn kunnu draga meistaraspæl fram í avgerandi dystum - eins og í finaluni í 2018, tá Kyndil vann heili 24-17 á H71 við einum framúrskarandi avriki.
Gentur 18 eru nr. 3 í landskappingini eftir Neistan og H71. Nú stendur H71 fyri tørni í steypafinluni leygarkvøldið kl. 18.00.
Kyndil hevur tapt við 4-5 málum ímóti H71 tveir dystir í landskappingini, men í steypakappingini vann Kyndil, so alt kann henda.
Gentur 16 skulu møta einum væl spælandi Neista-liði sunnudagin. Liðini møttust í 2. umfari í steypakappingini, og tá vann Neistin greitt, men nú er steypafinala, og koma okkara á rætta lagið, kann bragda.
Komið og stuðlið okkara liðum, nú møguleiki er fyri at vinna fleiri steyp!
Aftur


text:
Fólkaheilsuráðið heitir á fleiri fólk um at melda seg til.
"Koyr á!", "Kom nú! ", "Eitt sindur afturat!", "Blás, blás blás!", " Fimtan sekund eftir.." eru "róp" sum hoyrast í hølunum hjá Arbeiðsmannafelagnum Hæddini, Heiðavegur 19 í Saltangará í hesum døgum. Jú, eysturoyingar hava tikið væl ímóti heilsukanningini MARK, sum byrjaði 25.august og heldur fram til 3.oktober.
600 eysturoyingar eru bodnir til kanningina, av hesum er ætlanin at kannað 300. Ringjast kann á tlf 515156 millum kl 8 og kl 12 at bíleggja sær tíð. Sjálv kanningin tekur 1 ½ tíma.
Kanningin umfatar at svara einum spurnablaðið, sum í høvuðsheitum snýr seg um mótiónsvanar, alkhol-, royki- og kostvanar. Eisini verður blóðtrýstið mátað, umframt mát av vekt, hædd, fitiprosenti, BMI, miðjuvídd og mjadnavídd. Blóðroynd verður tikin úr oyralippuni, og blóðsukur og kolesterol verður mátað. Lungnafunktiónsmáting verður eisini gjørd. Nakrar vøddastyrkitestir verða gjørdar, og kanningin endar við eini konditiónstest á súklu. Tá kanningarnar eru lidnar, verður tikið saman um, og úrslitini sett í faldara, sum tann kannaði fær við sær.
MARK kanningin hevur verið í Tórshavnar kommunu, í Norðoyggjum og í Suðuroy. Ætlanin er at gera kanningar í Norðstreymi, á Sandi og í Vágum eisini.
Vegna Fólkaheilsuráðið
Malan Egholm, verkætlanaðarleiðari.


text:
Limaskráseting fer fram á “Mín rokning” >>
Árliga limagjaldið er:
Kr. 200,- fyri einstaklingar
Kr. 100,- fyri lesandi og pensionistar
Kr. 50,- fyri ung undir 18 ár
Lejeune-yvirlýsingin
Fyri at kunna gerast limur í Føroya Pro Vita, er neyðugt at taka undir við Lejeune-yvirlýsingini ið er soljóðandi:
“Tá ið barnið er gitið í móðurlívi, er tað ein livandi skapningur.
Tað hevur eginleikar, sum ger tað ólíkt øllum øðrum menniskjum, eisini mammuni, sum verjir tað og gevur tí føði. Tí kann einki setast í staðin fyri tað.
Heilt frá gitnaðinum og til ellisár er tað hin sama menniskjan, sum veksur, búnast og at enda doyr.
Læknafrøðin skal tæna og verja ta livandi menniskjuna frá tí hon er gitin í móðurlívi, til hon doyr ein natúrligan deyða.
Øll menniskju hava krav um óskerda virðing uttan mun til aldur, sjúku ella aðrar veikleikar.
Tá ið læknin rakar við neyð, er tað skylda og ábyrgd hansara at veita alla ta hjálp til mammu og barn, ið gjørlig er.
At taka lív fyri at loysa samfelagslig, fíggjarlig, siðmenningarlig og arvaligmál er tí ímóti virki læknans.”


text:
Innlegg um heilsupolitikk í Tórshavnar kommunu á seturskafeini.
2012-10-08 03:05
Evnið á seturskafe'ini var: Fara vit frá tilboðspolitikki til forboðspolitik?
Sambært heimsheilsustovninum WHO er heilsa ein støða í “fullkomari fysiskari, psykiskari og sosialari vælveru, og ikki bara fráverða av sjúku og veikleika.
Í Tórshavnar kommunu mangla vit at orða ein yvirskipaðan heilsupolitik. Men tá tað er sagt, so er tað ein rættuliga greið linja í heilsupolitikkinum hjá kommununi. Heilsupolitikkurin byggir á tey tilmæli, sum verða stungin vera út frá heilsumynduleikum í Føroyum. Vit lata okkum eisini inspirera av heilsutiltøkum hjá kommunum í øðrum londum. Eitt nú í Danmark, Norra og Íslandi.
Yvirskipað er ætlanin at skapa so tryggar og heilsugóðar karmar fyri borgaran sum gjørligt og at bjóða borgarunum góð heilsufremjandi tilboð. Tað merkir, at vit á summum økjum hava forboð og á øðrum hava tilboð.
Fyri at taka nøkur forboð fyrst, so hava vit roykiforboð á øll stovnum hjá kommununi. Tað er eisni forboði at blaka rusk frá sær og lata giftevni í náttúruna. Soleiðis hevur ein kommuna nógv forboð og nógvar reguleringar, sum hava til endamáls, at vit í kommununi skulu hava tað so gott sum gjørligt.
Vit hava eisini nógv tilboð í kommununi. Vit hava millum annað vatnveiting, sum skal tryggja okkum reint drekkivatn í allari kommununi. Vit hava eina vælskipaða kloakk- og spillivatnsskipan, sum tryggjar okkum eitt reint umhvørvið. Vit hava eina skipan við rottutýnara, sum tryggjar okkum ímóti skaðadjórum og smittum frá skaðadjórum.
Í Tórshavnar kommunu hava vit skipaða heimavitjunartænastu til eldru borgarnar, sum árliga fáa vitjan av heilsufrøðingi. Soleiðis hava vit fleiri tilboð til eldri, børn og ung.
Tórshavnar kommuna hevur eisini eina røð at tilboðum, sum hevur til endamáls at fremja fólkaheilsuna í kommununi. Vit hava svimjihylin. Og um stutta tíð hava vit ein langhyl afturat. Í svimjihylinum er í dag møguleiki at keypa sær solarium. Eg vildi ynskt, at sólirnar vóru skiftar um við heilsufremjandi infrareytt sauna og rúm við dagsljósi. Somuleiðis vóni eg, at í nýggja svimjihylinum verður pláss fyri einum heitum heilsuhyli afturat.
Vit hava rennibreyt, ítróttarhallir, fótbóltsvallir og spælipláss úti í býlingunum. Vit hava fleiri aktiveringsøkir umframt hópin av øðrum ítróttartilboðum. Vit hava fríøkir og gongugøtur har fólk kunna renna ella spáka sæt ein túr. Nakrar súkklubreytir eru gjørdar og fleiri eru ávegis.
Heilsupolitikkur í einari kommunu fevnir um nógv øki. Og mugu vit í kommununi alla tíðina tryggja okkum, at politikkurin verður bygdur á nýggjastu tilmælini á ymsu økjunum.
Elin Lindenskov, forkvinna í heilsu og umhvørvisnevndini


text:
// Drenasfalt er ein grov asfaltblanding og verður nýtt at drena við. Verður millum annað nýtt til undirlag á graslíkisvallum.
Drenasfalt, steinstødd 0-8 mm
// Oljugrús verður einamest nýtt til bøtingar, viðlíkahald, gongubreytir, tún, o.a. Oljugrús er ikki so sterkt sum vanligt asfalt; stigar og annað spískt kann gera merkir og hol í oljugrúsið, serliga tá tað er nýlagt.
Oljugrús, steinstødd 0-8 mm
// Upprætting, beriløg
// Asfaltgrús verður einamest nýtt til hægri upprættingar og undirløg, har slitlagið verður lagt omaná beinanvegin.
Asfaltgrús, steinstødd 0-11 mm
Asfaltgrús, steinstødd 0-16 mm
Asfaltgrús, steinstødd 0-22 mm
// Slit- og bindiløg
// Asfaltgrúsbetong verður nýtt til undirløg, men kann eisini nýtast sum fyribils slitlag, t.e. kann liggja eina tíð áðrenn slitlag verður lagt omaná.
Asfaltgrúsbetong, steinstødd 0-8 mm
Asfaltgrúsbetong, steinstødd 0-11 mm
Asfaltgrúsbetong, steinstødd 0-16 mm
// Slit- og bindiløg
// Asfaltbetong er ein tøtt asfaltblanding og verður nýtt til vegir, havnaløg, gongubreitir, tún, v.m.
Asfaltbetong, steinstødd 0-4 mm
Asfaltbetong, steinstødd 0-8 mm
Asfaltbetong, steinstødd 0-16 mm
// Slit- og bindiløg
// Asfaltbetong er ein tøtt asfaltblanding og verður nýtt til vegir, havnaløg, gongubreitir, tún, v.m.
// Framleitt við norskum tilfari (Durasplitt), ið gevur ein ljósari og slitsterkari veg/øki.
Asfaltbetong, steinstødd 0-8 mm, 35 % ljóst tilfar
Asfaltbetong, steinstødd 0-11 mm, 30 % ljóst tilfar
Asfaltbetong, steinstødd 0-8 mm, 35 % ljóst tilfar
// Slitløg
// Sermerkt fyri Sma er, at hetta er ein ógvuliga steinrík blanding við høgum bitumenprosenti. Fyri at fyribyrgja floti verða trevjur tilsettar. Verður brúkt til vegir við nógvari og tungari ferðslu, havnarløg, uttanfyri flakavirkir og til hallargólv. Altumráðandi er at undirlagið er gott, tá Sma skal brúkast.
Skervmastiks, steinstødd 0-8 mm
Skervmastiks, steinstødd 0-16 mm
// Slitløg
// Sermerkt fyri Sma er, at hetta er ein ógvuliga steinrík blanding við høgum bitumenprosenti. Fyri at fyribyrgja floti verða trevjur tilsettar. Verður brúkt til vegir við nógvari og tungari ferðslu, havnarløg, uttanfyri flakavirkir og til hallargólv. Altumráðandi er at undirlagið er gott, tá Sma skal brúkast.
// Framleitt við norskum tilfari (Durasplitt), ið gevur ein ljósari og slitsterkari veg/øki.
Skervmastiks, steinstødd 0-8 mm, 50 % ljóst tilfar
Skervmastiks, steinstødd 0-11 mm, 45 % ljóst tilfar
Skervmastiks, steinstødd 0-16 mm, 55 % ljóst tilfar
Prísur: 9,30 kr/litur
Kann keypast úr bitumengoymsluni í Hósvík


text:
Samanlagt virksemi fyri barnagarðar og vøggustovur
Foreldur í Tórshavnar kommunu, ið hava pláss fyri neyðini frá 15. juli til 2.august 2019 ( vika 29-30 og 31 ) tá ið stovnarnir annars eru stongdir, verða vinaliga biðin um at skráseta seg á heimasíðuni torshavn.fo- kommuna - sjálvavgreiðsla
Freistin er fríggjakvøldið 31. mai 2019
Boðað verður frá seinni, hvør stovnur er opin.
Ynskiligt er, at børnini hava frí í 4 samanhangandi vikur í juli-august.
Tilmeldingin er bindandi, og tað er umráðandi, at barnið møtir teir dagar, sum eru fráboðaðir.
Barnið er tilmeldað, tá ið tú hevur fingið sendandi váttan við t-posti um, at barnið er skrásett.
https://www.torshavn.fo/Default.aspx?pageid=1204


text:
Morten Østergaard
Morten Østergaard Kristensen (føddur 17. juni 1976 í Aarhus) er danskur politikari og politiskur leiðari av Radikale Venstre.
Morten Østergaard varð fyrstu ferð valdur í Fólkatingið í 2005.
Eftir at Margrethe Vestager, táverandi forkvinnan í flokkinum, boðaði frá tann 31. august 2014, at hon fór at gerast limur í ES-kommissiónini í Brússel, tók hann við formanssessinum í flokkinum.[1]
Hann hevur verið útbúgvingar- og granskingarráðharri (oktober 2011 - februar 2014), skattamálaráðharri (februar 2014 - september 2014), og vinnulívs- og innanríkismálaráðharri (september 2014 - juni 2015).
Ávisingar úteftir[rætta | rætta wikitekst]
- Morten Østergaard, radikale.dk
- Morten Østergaard á Facebook
Keldur[rætta | rætta wikitekst]


text:
30. august
30. august er dagur 242 í árinum í gregorianska kalendaranum (dagur 243 um skotár er). 123 dagar eru eftir av árinum.
Hendingar[rætta | rætta wikitekst]
- 2006 - Fyrsta málið varð lagt fyri Fasta Gerðarrættin.
- 2014 - Hátíðarhald var í Skúvoy í samband við at nýggi Sildberin fór í sigling millum Skúvoy og Sandoynna.
- 2014 - Fyrsta grindadrápið meðan Sea Shepherd var í Føroyum í 2014 fór fram á Sandi, har 35 hvalir løgdu beinini. Fjúrtan Sea Shepherd limir vóru handtiknir í samband við drápið, av tí at teir royndu at forða fyri rakstrinum og drápinum, tað eydnaðist teimum eisini at forstýra og seinka tí nakað, men løgreglan og danska sjóverjan komu á staðið við tyrlu og skjóttgangandi bátum og handtóku tey seks fólkini á landi og tey átta í trimum skjóttgangandi bátum, og hald varð lagt á bátarnar. Tveir dagar frammanundan gjørdi fimm døglingar landgongd í Hvalba tíðliga um mogunin, og mett varð at tað ikki bar til at fáa teir út aftur, og tí gav sýslumaðurin loyvi til at teir blivu avlívaðir og skornir upp til matna.
- 2014 - Víkingur vann finaluna um løgmanssteypið 3-0 móti HB.
Føðingar[rætta | rætta wikitekst]
- 1797 - Mary Shelley, bretskur rithøvundur (d. 1851)
- 1871 - Ernest Rutherford (d. 1937)
- 1930 - Warren Buffett, heimsins naestrikasti personur.
- 1972 - Cameron Diaz, amerikonsk sjonleikarinna.
- 1982 - Andy Roddick, amerikanskur tennisleikari.
- 1983 - Simone Pepe, italskur fotboltsleikari.
- 1988 - Ernests Gulbis, lettiskur tennisleikari.
Andlát[rætta | rætta wikitekst]
- 2003 - Charles Bronson, amerikanskur sjonleikari (f. 1921)
- 2006 - Naguib Mahfouz, egyptiskur rithovundur (f. 1911)
- 2010 - Francisco Varallo, argentinskur fotboltsleikari (f. 1910)
- 2013 - Seamus Heaney, irskt skald (f. 1939)
- 2015 - Wes Craven, amerikanskur filmsleikstjóri (f. 1939)


text: Í dag kavaði aftur! Vit sungu kavasangir í sangløtuni, og í fríkorterinum sletaðu vit og spældu við kava. Aftaná útiløtuna komu trettan børn úr einum barnagarði í Klaksvík og vitjaðu okkum. Vit spældu saman eina løtu, sungu nakrar sangir saman og dansaðu "Sasha" og "Inni liggur tú, líri." Hesa vikuna hava vit annars spælt, at vit vóru Pinocchio og hundar, og vit lærdu spælið SET, ið er á telduni. Vónandu fáa vit eisini kortspælið SET. Í Uppistovu spældu tey bingo hesa vikuna. Tað fara vit at spæla ein aðra ferð. Vit lærdu sangin "Eg banki, eg buki" hesa vikuna. Nú standa 52 sangir, sálmar, skjaldur og vísur á okkara grøna sanglista. Bestu heilsanir, Børnini í Niðristovu


text:
Tað heldur Sonni Larsen, landsliðsvenjari hjá monnum. Í hesum døgum er hann á venjingarlegu í Sandoynni við einum bruttohópi, sum telur 25 spælarar.
Teir hava vant dúgliga og hart hesar dagarnar, men teir hava eisini havt stundir at hugna sær við spurnarkappingum og spølum.
Samansjóving er partur av dagsskránni hvønn dag, tí sosialu bondini hava týdning á sjálvum hondbóltsvøllinum, heldur landsliðsvenjarin.
– Samanhaldið er við til at gera, at 2 + 2 gevur 5. Hetta eru spælarar í ymsum aldri frá ymsum feløgum, og gott samanhald er við til at menna spælararnar, sum gevur betur úrslit, sigur Sonni Larsen.
Venjingarlegan byrjaði týsdagin og endar í morgin, leygardagin. Tá verður venjingardystur í høllini í Hoyvík ímóti einum sterkum útvaldum liði, har millum aðrar Filip Jojic, Mladen Mjerimacka og Hørður Sigtórsson eru á liðnum.


text:
Andrass Midjord fekk ársins herðaklapp
mentan13-09-2019 - 14:39 - Jóanis Nielsen
Sunda Kommuna: Á setanarløtu hóskvøldið varð avdúkað, at Andrass Midjord fekk heiðurin "ársins herðaklapp 2019" frá Sunda kommunu.
Trivnaðarnevndin hevur valt millum øll tey innkomnu uppskotini. Grundgevingin fyri at geva Andrassi Midjord heiðurin ljóðaði soleiðis:
"Ársins herðaklapp 2019 fær Andrass Midjord í Hvalvík, fyri sítt ótroyttiliga sjálvbodna arbeiði, at fáa umvælt gamla skúla í Hvalvík."
Við heiðrinum fylgir ein peningagáva á 3.000kr. og gáva úr føroyskum gróti, sum myndar gamla skúlan í Hvalvík.
Eitt tiltak er í gamla skúla í Hvalvík á mentanardøgunum. Talan er um framsýning og hugleiðing um lærarar og skúlaskap í Hvalvík frá 1872, sum Sjúrður Ferjá skipar fyri. Hugleiðingin er týsdagin 17. september kl. 19.00 og framsýningin er eisini opin mikudag og hósdag frá kl. 19.00. Les meira um skránna fyrimentanardagarnar her.
Tey, sum fyrr hava fingið Ársins Mentanaravrik frá Sunda kommunu eru:
2011 Esmar Dahl
2012 Asfinn Sigvardsen
2013 Kingobólkurin í Tjørnuvík
2014 Johannes Johannesen
2015 Nicolina av Kamarinum
2016 Hósvíkar róðrarfelag
2017 Leguhúsið í Nesvík
2018 Edmund Joensen


text:
Navn: Barbara K Andreasen
Leiklutur: Yndis
Aldur: 27
Bústaður: Nólsoy
Skúli: Nólsoyar skúli (Fróðskaparsetur Føroya)
Yndisítrótt: Eg má viðganga, at eg eri ikki serliga ítróttarslig. Eg eri heldur tann, sum gongur ein langan hagatúr, men um eg skal nevna eina kappingarítróttargrein, so er kappróður nokk einasta ítróttargrein, sum hevur fangað mín áhuga – men bara tá Nólsoyingurin rør við ;-)
Hvar heldur tú jól:
Í Nólsoy, heima hjá mammu og babba.
Hvat dámar tær best við jólunum:
GÁVUR! Nei, tvætl. Karamellur – men eisini allan hin matin og ikki at gloyma øll tey vøkru ljósini, sum verða tendraði um jóltíðir.
Besti jólasangurin:
Meg minnist, tá ein jólasending varð gjørd – einaferð fyri fyri nógvum árum síðani, tá eg var smágenta í Nólsoy. Tað var ein kanin, sum gekk og mól her úti í bygdini saman við einari konu. Og í einum parti av hesari barnasendingini kom Rúna á Heygum til Nólsoyar á vitjan, og tá sang hon sangin “Tá milliónir tendra ljós” - og onkursvegna hevur tað altíð verið tann sangurin, sum fær meg allar mest í rætta góða jólahýr.


text:
Vit eru eitt par í 30'inum við trimum børnum 13 ár, 7 ár og 4 ár. Vit búgva í Kvívík, og tað er eisini haðani vit dríva okkara virkið.
Vit valdu at byrja ein nethandil við baby og barnaútgerð í Septembur 2015, tí vit hildu at tørvur var á tí her heima í Føroyum, og av tí sama røkka út til alt Føroya land. Í fyrstuni var vøruúrvalið ikki so stórt, men tað er veksandi, og hetta er vónandi nakað, sum allatíð fer at vaksa við tíðini, og ætla vit einaferð at hava eitt breitt og gott úrval.
Vónandi taka tit væl ímóti hesum nethandli, og hava tit nøkur serlig ynskir viðvíkjandi vøruúrvalinum, eru tit vælkomin at seta tykkum í samband við okkum umvegis teldupost prull@prull.net ella okkara facebook síðu.


text:
Standard lógir fyri nýggj feløg
Stjórn ÍSF’s hevur samtykt nýggjar standard lógir,
sum feløgini kunnu nýta…
§ 1 Navn og heimstaður.
Navn felagsins er ____________ , og heimstaður felagsins er __________________
§ 2 Endamál.
Endamál felagsins er ________________________________ _______________________________ .
§ 3 Limaskapur.
Ein og hvør kann gerast limur við at venda sær til annaðhvørt ein nevndarlim ella venjara. Ein samd nevnd kann nokta persóni limaskap. Verður persóni noktaður limaskapur, kann hann leggja spurningin fyri fyrstkomandi aðalfund til støðutakan.
Feløg og onnur áhugaði, kunnu gerast hvílandi limir.
Nevndin ásetur støddina á limagjaldinum fyri virknar-, hvílandi- og ungdómslimir. Limur kann siga limaskap sín upp við einum mánaða freist til ein 1. í einum mánaði. Nevndin kann koyra lim úr felagnum, um viðkomandi er í eftirstøðu við limagjaldi í meira enn 1 ár, hevur brotið viðtøkur felagsins ella á annan hátt grovt hevur forbrotið seg. Viðkomandi limur kann leggja spurningin fyri fyrstkomandi aðalfund til støðutakan.
Felagið kann útnevna heiðurslimir.
§ 4 Aðalfundir.
Aðalfundurin, sum verður hildin í heimstaði felagsins, er hægsti myndugleiki felagsins. Ársaðalfundur verður hildin áðrenn __________ mánaður er farin.
Nevndin kallar inn til aðalfundar skrivliga og/ella við uppslagi við í minsta lagi 14 daga varningi. Í innkallingini skal verða sagt frá fundarstaði, -tíð og -skrá.
Mál, sum limir vilja hava til viðgerðar, skulu vera nevndini í hendi í minsta lagi 12 dagar undan aðalfundinum. Í fundarboðunum verða innkomin mál stutt endurgivin, men skulu liggja frammi í fullum líki á skrivstovu felagsins í minsta lagi 8 dagar undan fundinum.
Á ársaðalfundinum er fundarskráin hendan:
* Val av fundarstjóra.
* Frágreiðing nevndarinnar fyri farna árið.
* Framløga av roknskapi og fíggjarstøðu til góðkenningar.
* Val av nevndarlimum og tiltakslimum.
* Val av grannskoðara.
* Innkomin mál.
* Ymiskt.
Fundarstjórin ger av í øllum ivaspurningum á fundinum. Hann kann vera nevndarlimur. Atkvøðugreiðsla fer fram skrivliga, um ikki aðalfundurin góðkennir annan atkvøðuhátt. Atkvøðast kann sambært fulltrú. Fundarstjórin ger av gildi hennara.
Bert limir, sum hava fylt 14 ár, hava atkvøðurætt. Valbærur er limur, sum er fyltur 18 ár.
Hvílandi limir hava møti- og talurætt, men tó ikki atkvøðurætt.
§ 5 Eykaaðalfundir.
Eykaaðalfundur verður hildin, tá ið nevndin heldur tað vera neyðugt ella tá ið _____ limir krevja tað. Mannagongdin á eykaaðalfundi er tann sama sum á ársaðalfundi.
§ 6 Nevndin
Felagið verður stýrt av eini( minst 3) manna nevnd. Nevndarlimir verða valdir annaðhvørt ár. Soleiðis at annaðhvørt ár standa 1 (ella fleiri ) fyri vali og annaðhvørt ár standa 2 (ella fleiri) fyri vali. Nevndin skipar seg sjálv.
Tiltakslimir verða valdir fyri sama tíðarskeið. Nevndin heldur fund, so ofta hon heldur tað vera neyðugt. Nevndin er viðtøkufør, tá ið ______ nevndarlimir eru á fundi.
Nevndin kann gera reglugerð fyri virksemi sítt. Fer nevndarlimur frá í úrtíð, kemur fyrstvaldi tiltakslimur í hansara stað.
Gerðabók verður førd fyri allar aðal- og nevndarfundir.
§ 7 Tekningarreglur.
Felagið verður teknað av samlaðu nevndini. Til keyp, sølu ella veðseting av føstum ognum krevst aðalfundarsamtykt.
§ 8 Heftilsi.
Felagið heftir bert fyri skyldum sínum við teimum til eina og hvørja tíð verandi ognum, sum hoyra felagnum til. Limirnir ella nevndin hefta ikki persónliga fyri felagsins skyldum, men bert við sínum limagjaldi.
§ 9 Roknskapur.
Roknskaparár felagsins er frá _________ og til _________ . Fyrsta roknskaparár er frá stovnan felagsins og til ____________.
Roknskapurin verður grannskoðaður av einum á aðalfundi valdum grannskoðara, sum hevur rætt at kanna felagsins bøkur og skjøl, tá ið hann ynskir tað.
§ 10 Viðtøkubroytingar.
At broyta viðtøkurnar krevst, at í minsta lagi 2/3 av møttu limunum atkvøða fyri.
§ 11 Avtøka.
At taka felagið av krevst, at í minsta lagi 2/3 av limum felagsins eru á fundi og samstundis eisini atkvøða fyri. Er ikki neyðugi meirilutin av limunum á fundi, kann nevndin kalla inn til eykaaðalfundar, har felagið kann verða tikið av, um 2/3 av givnum atkvøðum eru fyri, líkamikið hvussu nógvir limir eru møttir.
Verður felagið tikið av, velur aðalfundurin ein ella fleiri likvidatorar. Eitt møguligt avlop skal nýtast til eitthvørt ítróttarligt ella vælgerandi endamál.
Soleiðis samtykt á stovnandi aðalfundi
_________ tann __________
Nevndin:
______________
_____________________
_________________________


text:
Mátingar frá Gulanum
Síðani í februar hava Fiskaaling, SINTEF og Havforskningsinstituttet í Noregi gjørt kanningar á aliøkinum hjá Bakkafrost á Gulanum. Hetta er liður í verkætlani "aling á harðbalnum økjum”.
Útgerð varð sett út hálvan februar og verður væntandi tikin upp fyrst í mai. Útgerðin hevur mátað streymferð kring alibrúkið og skapið á alinótini. Afturat hesum varð hugt at fiska atburðinum.
Tá útgerðin er komin í hús verður farið í holt við at viðgera data. Eftir ætlanin verður hetta arbeiði klárt einaferð í heyst.
Verkætlanin skal varpa ljós á, hvussu viðurskiftini til aling eru á harðbalnum økjum.


text:
Samskifti í dag
- VIÐ HØVUÐSATLITI TIL MYNDA- OG LÝSINGAGREINING
INNGANGURHvat er samskifti, og nær samskifta vit? Hvussu samskifta vit, og hvussu verður okkara samskifti móttikið og skilt? Hetta skeið er ætlað sum ein støðumynd av nøkrum av teimum samskiftishættum, ið vit nýta í dag, og teirra virkisøki
MÁLBÓLKUR
Skeiðið er serliga ætlað teimum, sum dagliga miðla (formidla) kunning og lærutilfar, og tilfarið kann nýtast sum eitt amboð, bæði til at spíska egnan boðskap og sum grundarlag til frálærutilfar.
ENDAMÁL
Endamálið við skeiðnum er at geva skeiðsluttakaranum eina fatan av summum av teimum samskiftisformum, vit eru umgyrd av dagliga, og at geva tilvitan um hesar, og hvønn leiklut teir spæla hvør sær og saman.
INNIHALD
Á skeiðnum verður komið inn á nakað av tí, sum eyðkennir samskifti, umframt at hugt verður at, hvussu samskifti verður nýtt, alt eftir, hvat endamálið er.
Dentur verður serliga lagdur á hesi viðurskifti:
- Boðskapurin – hvat verður miðlað, og hvat verður móttikið
- Miðlar – hvat er ein miðil?
- Móttøkugreining
- Myndagreining
- Lýsingar – hvat er ein lýsing og hvør dugur er í henni
- Lýsingagreining
- Branding
- Lýsingar og miðlar – hvørjar eginleikar hava ymisku miðlarnir, tá tað snýr seg um lýsingar?
Útgangsstøðið á skeiðnum er praktiskt heldur enn ástøðiliga grundað, tó at komið verður inn á nakað av grundleggjandi og nakað av nýggjaru ástøðini. Dømi verða tikin úr bæði føroyskum og útlendskum viðurskiftum
UNDIRVÍSINGARHÁTTUR
Undirvísingin verður skipað sum fyrilestur, kjak og bólkaarbeiði
Hetta skeiðið er ikki á skránni. Her kanst tú boða frá, um skeiðið
hevur tín áhuga. Skeiðið verður fyriskipað, treyta av nøktandi
luttøku. Fráboðanin er óbindandi.
Merkantila økið
Komandi skeið
-
TEMADAGUR - KOMMUNOM-ÚTBÚGVINGIN - MÁLSVIÐGERÐARMODULIÐ21. FEBRUAR 2020
-
Lær teg føroyskt til lítar11.02.2020 - 24.03.2020
-
Grundleggjandi prosjektleiðaraskeið13.02.2020 - 19.05.2020
-
Fyrisitingarlógin/Málsviðgerð o.a.22.04.20 - 23.04.20
-
Alment innlit05.05.2020
-
Grundskeið í sveising25.05.2020 - 29.05.2020
Fá tíðindabrøv
Ynskir tú at fáa kunning tá nýggj skeið eru á skránni og annað líknandi, so kanst tú skriva teg upp til at móttaka tíðindabrøv frá okkum niðanfyri
Tíðindi
TEMADAGUR 21. FEB. 2020 - KOMMUNOM-ÚTBÚGVINGIN OG MÁLSVIÐGERÐARMODULIÐ 21-Feb-2020
TEMADAGUR 21. FEB. - KOMMUNOM-ÚTBÚGVINGIN - MÁLSVIÐGERÐARMODULIÐ Skeiðsdepilin ætl...
ENDURNÝGGJAN AV SVEISISERTIFIKAT 01-Jan-2020
Endurnýggjan av sveisisertifikat verður gjørd eftir avtalu og í samstarvi við Norsk Veritas. Luttakaragjaldið er ...
INNANHÝSIS LEIÐSLUMENNINGARTILGONGD 01-Jan-2020
Innanhýsis Leiðslumenningartilgongd Okkara kundar leggja alsamt meira dent á at fáa eina tænastu, ið er sett s...
Luttakandi siga
Um Prosjektleiðaraskeiðið
Skeiðið í projektleiðslu er heilt vist besta skeiðið eg havi verið á í mínum virkna abeiðslívi, ikki minst at takka frálíku skeiðshaldarunum fyri.
Skeiðið gevur innlit í týdningarmiklar mannagongdir, metodir og vegleiðingar fyri at fáa projektið at eydnast, og ikki minst fellur, ið kunnu forkoma projektinum.
Um Skeiðsdepilin
Skeiðsdepilin arbeiðir við eftir- og víðariútbúgving á Glasi í Tórshavn. Vit vilja geva tær neyðuga førleikan at fremja tey verk, sum tú hevur sett tær fyri.Les meira


text:
Útlendingar skulu ikki longur sleppa at keypa jørð og hús í Føroyum. Tað halda tey í Tjóðveldi og nú fara tey at leggja uppskot fyri Løgtingið um hetta.
Í fleiri ár hava húsaseljarar gjørt vart við, at tað er ein alsamt veksandi áhugi hjá útlendingum at keypa hús og jørð í Føroyum til summarhús ella til onnur endamál og aftur nú hevur ein húsaseljari gjørt vart við hetta í Kvf.
Tjóðveldi sigur, at í valskránni til Løgtingsvalið, boðaðu tey frá, at tað er neyðugt at samtykkja eina lóg um, at útlendingar ikki kunnu keypa hús og jørð undir seg í Føroyum.
– Talan kann bæði vera um privatfólk ella fyritøkur, grunnar og íløgufeløg, sigur Tjóðveldi.
Tey vísa á, at bæði í okkara grannalondum, og aðrastaðni, er gongdin tann, at útlendingar keypa seg hús og bygningar, og harvið eru tað teir, sum seta treytirnar fyri, hvussu fólk sleppa at seta búgv í egnum landi.
– Í Íslandi sæst hetta sera væl aftur, tí útlendingar keypa sær hús, íbúðir og jørð í so stóran mun, at húsaprísirnir kunnu vaksa 20 prosent um árið, sigur Tjóðveldi.
Húsaseljarar vísa á, at útlendingar, sum keypa fasta ogn í øðrum londum, mangla sjáldan pengar.
– Hetta skeiklar sethúsaprísirnir so at fólk við vanligari inntøku als ongan møguleika hava at ogna sær jørð og bústað, sigur Tjóðveldi
Tey vísa á, at onnur lond hava sett reglur í gildi á hesum øki. Eitt dømi er Áland, har bara tey, sum eru borgarar í Álandi, hava loyvi til at keypa fasta ogn. Onnur lond hava ymsar avmarkingar og reglur um summarhús, leigubústaðir, bústaðarskyldu, skattskyldu, og annað.
Men í Føroyum hava vit ongar reglur sum forða útlendingum at eiga hús og jørð í Føroyum.
– Sum gongdin hevur verið undir núverandi samgongu, har útlendingar, saman við føroyingum, kunnu eiga í okkara fiskiríkidømi, er skjótt at hesi ovurstóru virði kunnu brúkast til at keypa alt inn undir seg í Føroyum, sigur Tjóðveldi.
Tey halda, at avleiðingar kunnu gerast sera stórar, bæði á størri plássum og á smábygd og tað kann vera so skjótt, at vit ikki eru annað enn eygleiðarar í egnum sjógvi, og húskallar í egnum landi, sum tey málbera seg.
Tí fer Tjóðveldi at leggja eitt uppskot fyri Løgtingið um, at bara tey, sum hava verið skattaborgarar í Føroyum í eitt ávíst áramál, skulu hava loyvi til at keypa fasta ogn í Føroyum.
– Harumframt er tað eisini neyðugt at viðgera spurningin um bústaðarskyldu fyri at geva landi og kommunum møguleika at tryggja, at jørð og bústaðir ikki gerast ogn hjá útlendingum, ið ikki rinda skatt á staðnum, sigur Tjóðveldi.


text:
Kunning
Nú tað verður arbeitt uppá Landavegin, mugu vit brynja okkum við tolið.
Arbeiðið er ætlandi liðugt um hálvan mai 2020.
Vit hava mist 6 parkeringsbásar og er hetta nakað vit sum stovnur ikki fáa gjørt nakað við. Vit mugu meðan arbeiði er, vísa størsta varsemi og ja, eg veit at hetta er strævi, men arbeiðið tekur tað tíð tað tekur.
Tað eg fáði upplýst er, at allir mynduleikar arbeiða so skjótt teir kunnu fyri at fáa arbeiðið liðugt.
Býðarverkfrøðingurin er í málinum, so hann er kunnaður um tað sum hendir her.
Samskiftið er alla tíðina frá stovnsleiðsluni og til kommununa so báðir partar vita av teimun avbjóðingum sum stinga seg upp.


text:
Nei – lyftið sveik ikki (Victor Danielsen): “Vit lesa um, hvussu tað fer at verða hjá teimum, sum verða tikin við, tá ið Harrin kemur… Og ikki minst, vit lesa um signingina, sum kemur yvir allar samkomurnar, har Guds børn eru, og hvussu partaandin noyðist at lúta eina tíð fyri tí undurfullu megi, sum er í sannari evangeliskari vakning, men eisini um ta øguligu mótstøðu, sum Djevulin reisir, tá ið hann kennir, at vandi er á ferð.” – Sigrið Nicodemussen
.
.
Aðru ferð (Victor Danielsen): “Høvundurin gevur eina livandi mynd av, hvussu tann stórhending í mannasøguni, tá ið Kristus kemur aftur, kann hugsast at fara fram í eini føroyskari bygd.” – Sigrið Nicodemussen
.
.
Dópur Ápostlanna (Gerhard H. Hansen):
.
.
Kreftir hins komandi heims (Zacharias Zachariasen):
.
.
– men Gud gav vøkst


text:
Í dag hevur verið móttøka á Psykiatriska deplinum, har eitt dagtilboð er latið upp fyri børn og ung við sálarligum avbjóðingum. Frammanundan hava tilboð verið og eru fyri málbólkin við sálarligum avbjóðingum, men royndir hava víst, at tað eru summi børn og ung, sum hava tørv á einum víðkaðum tilboði til útgreining og viðgerð, har tað ikki er nóg mikið í ambulantum regi. Tí hevur verið ynski um at víðka um tilboðið, so at hesi í dagtímunum kunnu koma til útgreining í dagviðgerðini.
Kaj Leo Holm Johannesen, landsstýrismaður í heilsumálum helt stutta røðu, har hann m.a. segði, at tað gleðir hann almikið, at hetta tilboðið nú er vorðið veruleiki. At serliga hetta økið hevur fylt rættuliga nógv í hansara politiska arbeiði.
Hóast flestu børn og ung í Føroyum liva eitt virkið lív við vinum og góðum familjubondum, eru tað nøkur, sum detta burtur ímillum. Hetta fara vit at styrkja um við dagtilboðnum, soleiðis, at hesum børn og ungu við skjótari hjálp kunna fóta sær aftur úti í samfelagnum.
Les alla røðuna niðanfyri.
___
Fyri góðum mánað síðani kundi psykiatriski depilin lata upp eitt dagtilboð, “Børn og Ung” til tey, sum hava tørv á hesum tilboði. Sum landsstýrismaður í heilsumálum er hetta ein stórur dagur, nú vit kunna markera tilboðið við einari móttøku.
Frammanundan hava tilboð verið og eru fyri børn og ung við sálarligum avbjóðingum, men royndir hava víst, at tað eru summi børn, sum hava tørv á einum víðkaðum tilboði til útgreining og viðgerð, og har tað ikki er nóg mikið bara í ambulantum regi. Tí hevur verið ynski um at víðka um tilboðið, so at børn í dagtímunum kundu koma til útgreining í dagviðgerðini. Hetta er at frøðast um.
Í mínum starvi sum politikari hevur hetta økið fylt rættuliga nógv. Vitanin um, at børn og ung við sálarligum avbjóðingum ikki hava fingið eitt nóg gott tilboð, er nakað, sum ikki eigur at koma fyri í einum framkomnum samfelagi sum í Føroyum. Vit eiga at raðfesta soleiðis, at tað ongantíð skal vera fíggjarligar orsøkir til, at ungfólk við sálarligum avbjóðingum ikki fáa besta tilboð og viðgerð.
Í Føroyum eiga vit at megna at veita ungum føroyingum við sálarligum avbjóðingum tær bestu dagførdu heilsuligu viðgerðirnar á ein virðiligan hátt, uttan at hesi skula kenna nakran form fyri stigmatisering, ella at umsorganin, sum hesi fáa, er øðrvísi enn til aðrar sjúkubólkar.
Eingin borgari, líkamikið hvar á lívsleiðini hann er, skal føla seg at “leypa av” ella ikki at verða tikin við í samfelagnum. Umsorganin ella veitingin til hesi ungu við sálarligum avbjóðingum eigur at verða veitt við líka “heitum hondum”, sum viðgerðin av øðrum sjúkuavbjóðingum.
Hóast tilboðið er eitt dagtilboð, eru atlit tikin til, hvar í Føroyum hesi børn og ungu búgva, tí tilboðið fevnir eisini um, at til ber at gista í Gestalonini á Landssjúkrahúsinum, um hesi koma langvegis frá og ikki hava møguleika fyri at sleppa heimaftur sama dag.
Í mínum politiska arbeiði, havi eg sett henda trupulleika frammarlaga. Eg havi sett spurningar fram á Løgtingi um júst henda trupulleika við tí endamáli at fáa greiði á, hvussu hesin málbólkurin skal kunna loftast og hjálpast. Ynski hjá mær hevur verið, at hesi á ein nattúrligan hátt kunna hjálpast aftur á beint til tað normala lívið í tí føroyska gerandisdegnum, so tey skjótast til ber kunna fara aftur í skúla ella til arbeiðis.
Síðani eg varð settur sum landsstýrismaður, havi eg vitjað á Landssjúkrahúsinum, harímillum á Psykiatrisku deildina. Tað gleðir meg at síggja, hvussu góð viðurskiftini eru, og hvussu góðir karmarnir eru, sum tit hava skipað í hesum hugnaliga og heimliga umhvørvinum. Vit eiga áhaldandi at stremba eftir góðum og dagførdum tilfeingi at bjóða okkara ungu, ið hava tørv á tí.
Hóast tað, so trívast flestu børn og ung í Føroyum og liva eitt aldursvarandi og virkið lív og luttaka í skúla og frítíðarítrivum, har tey hava góð vinfólk og gevandi familjusambond. Tó eru greiðar ábendingar um, at talið økist av børnum og ungum, ið ikki trívast í gerandisdegnum vegna sálarligar avbjóðingar.
Vit síggja í Heildarætlanini fyri sálarliga heilsu í Føroyum, sum varð gjørd í 2018, at um vit samanbera okkum við okkara grannalond, kunna vit væntað, at umleið 4 prosent av føroyingum stríðast við angist, og onnur 4 prosent stríðast við tunglyndi umframt, at 3 prosent stríðast við lættari til moderatum tunglyndi.
Umráðandi er, at vit lofta hesum børnum og ungu so skjótt sum gjørligt, og í so ungum aldri sum gjørligt, so tey kunna fáa hjálp rættstundis. Vit mugu stremba eftir at hava góðar og beinraknar eygleiðarar. At tey, sum eru um okkara børn á stovnum, barnagørðum og skúlum, kunna lofta trupulleikum hjá børnum so tíðliga sum gjørligt, soleiðis at eingin dettur burturímillum, men skjótast til ber verða hjálpt aftur á føtur.
Barnarættindasáttmálin hjá Sameindu tjóða, fevnir um øll viðurskifti og rættindi hjá børnum og ungum. Í yvirlýsingini í sáttmálanum verður greitt frá, hvussu børn skulu verjast og verða tryggjað vælferð og gott lív. Í 1993 varð sáttmálin settur í gildi fyri Føroyar.
Í Heildarætlanini fyri sálarliga heilsu í Føroyum sæst, at: “Ávísingarnar til barna- og ungdómspsykiatrisku deildina hava seinastu árini verið støðugt vaksandi, og at hagtøl yvir heilivágsnýtsluna avdúka, at alt fleiri ung (15-24 ár) fáa antidepressiva”.
Niðurstøðan hjá arbeiðsbólkinum, sum sat við Heildarætlanini var, at tað eru børn og ung, ið stríðast við sálarligum avbjóðingum, og at tey sum er, ikki altíð fáa neyðugu hjálpina. Um vit skulu venda gongdini, er neyðugt, at vit gera íløgur í at veita skjóta hjálp. Góð sálarheilsa frá barnaárum av er ein avgerandi fortreyt fyri menning og innlæring hjá børnum og ungum, so tey seinni í lívinum kunna fáa fótafesti í arbeiðsmarknaðinum og í tí vanliga gerandisdegnum.
Tí er týdningarmikið, at vit gera nakað munagott fyri at lyfta sálarligu heilsuna hjá børnum og ungum, sum ikki trívast. Vit mugu tryggja okkum, at hesi fáa hjálp rættstundis, so sálarliga heilsustøðan ikki versnar.
Mín hugsan er, at vit í størri mun fara at megna at hjálpa einum stórum parti av okkara børnum og ungu við hesum nýggja dagtilboðnum, nú eitt lið er lagt afturat, og gáttin ikki er so høg inn til hjálpina.
Síðani fari eg at bera eina tøkk til fyrrverandi landsstýriskvinnu, Sirið Stenberg, fyri títt arbeiði at fáa sett hetta tilboðið í verk.
Somuleiðis ein tøkk til tykkum starvsfólk fyri tykkara góða arbeiði; tykkara áhaldni og stremban eftir at fáa Psykiatriska depilin at vera eitt gott stað at vera, bæði fyri stór og smá.
Takk fyri!
Kaj Leo Holm Johannesen
Heilsumálaráðið


text:
Arbeiðsmarknaðareftirlønargrunnurin (AMEG) er settur á stovn við løgtingslóg nr. 39 frá 7. mai 1991 við seinni broytingunum.
Grunnurin hevur til endamáls at tryggja øllum íbúgvum landsins eina arbeiðsmarknaðareftirløn. Fæ grunnsins verður fingið til vega við at allir persónar undir 67 ár rinda grunninum 3% av teirra árligu skattaskyldu inntøku og allir arbeiðsgevarar rinda 3% av útgoldnum A-inntøkum.
Stovnurin fór undir regluligar útgjaldingar til persónar yvir 67 ár 1. apríl 1997. Ein persónur hevur rætt til eftirløn, tá hann hevur fylt 67 ár.


text:
- Tíðindi, mentan og ítróttur
Hildu fast í kanning, hóast tey vistu um rokningar
4. januar - Fyrsti fundur millum MMR og Landsverk
Tann 4. januar er fundur millum Mentamálaráðið og Landsverk í samband við, at Mentamálaráðið skal yvirtaka fíggjarstýringina í samband við at skúladepilin í Marknagili skal gerast liðugur.
Tað var á hesum fundinum, at umboð fyri Mentamálaráðið fyrstu ferð fáa at vita, at tíggjutals milliónir í ógoldnum rokningum liggja hjá Landsverki. Hetta sæst í innlitið, sum Kringvarpið hevur fingið í málið.
Tveir dagar frammanundan - tað er tann 2. januar - var annars eisini ein fundur millum partarnar, men á tí fundinum varð onki nevnt um stóra bunkan av ógoldnum rokningum, sum hevur hópað seg upp hjá Landsverki yvir longri tíð.
5. januar - Aftur ein fundur millum MMR og Landsverk
Dagin eftir er so aftur ein fundur millum Landsverk og Mentamálaráðið. Á hesum fundinum luttaka eitt nú stjórin á Landsverki og aðalstjórin í Mentamálaráðnum. Nú eru tað tær omanafyri 30 milliónirnar í ógoldnum rokningum, sum eru á fundarskránni.
Og boðini um tær tíggjutals milliónirnar í ógoldnum rokningum komu skjótt út í Tinganes til Aksel V. Johannesen, løgmann, sum varð kunnaður um rokningarnar beinan vegin.
- Eg varð kunnaður nærmast beint eftir, at Mentamálaráðið varð kunnað á leið 5. januar, um at tað lógu ógoldnar og kanska eisini eldri rokningar hjá Landsverki, segði løgmaður við útvarpstíðindini tann hósdag 24. januar.
8. januar - Biður um kanning av landstýriskvinnuni
Um hetta mundið var nógv umrøða av eini kanning, sum skuldi gerast av Mentamálráðnum og Rigmor Dam.
Tann 8. januar heitir Annita á Fríðriksmørk á Lansdstýrismálanevndina um at taka málið upp til viðgerðar.
9. januar - Aksel vil kanna málið, um Landsstýrismálanevndin ikki vil
Tann 8. januar sigur Aksel V. Johannesen, løgmaður, at løgmansskrivstovan er klár við eini kanning, um Landsstýrismálanevndin ikki vil taka málið upp.
- Tað snýr seg í høvuðsheitum um aðalráðið ella landsstýrisfólk hava brotið sína eftirlitsskyldu sum landsstýrisfólk, og vil landsstýrismálanevndin ikki taka málið upp, so fara vit undir at gera kanningina, segði Aksel V. Johannesen.
16. januar - Landsstýrismálanevndin ger ikki meira við málið
Tann 16. januar er so fundur í Landsstýrismálanevndini, og meirilurin í nevndini er komin til ta niðurstøðu, at hetta ikki er eitt mál fyri landsstýrismálanevndina.
Magnus Rasmussen formaður í landsstýrismálanevndini segði eftir fundin, málið longu var viðgjørt í løgtinginum, og tí høvdu allir limir í landsstýrismálanevndini longu tikið støðu til málið.
17. januar - Løgmaður heitir á Løgmansskrivstovuna at kanna Rigmor Dam
Dagin eftir, at landsstýrismálanevndin hevur sagt, at nevndin ikki fer at taka málið upp, er løgmaður gestur í útvarpsstovuni.
Her sigur hann seg vera kláran við einum arbeiðssetningi, samstundis sum hann boðar frá, at løgmansskrivstovan skuldi brúka ein til tvær vikur uppá at finna ein skikkaðan advokat, sum kundi gera kanningina.
- Nú fara vit undir at finna ein hóskandi, uttanveltaðan persón, sum kann standa fyri einari tílíkari kanning, segði løgmaður hendan hósdagin tann 17. januar. Men uttanhýsiskanningin bleiv av ongum.
21. januar - Rigmor leggur frá sær og fortelur um ógoldnar rokningar hjá Landsverki
Fýra dagar seinni, tað vil siga mánadagin tann 21. januar, koma boð úr Mentamálaráðnum.
Rigmor Dam leggur frá sær sum landsstýriskvinna. Sambært Rigmor Dam sjálvari var tað fyri at fáa politiskan frið.
Samstundis fortelur Rigmor Dam fyri fyrstu ferð alment, at har liggja ógoldnar rokningar fyri tíggjutals milliónir hjá Landsverki í samband við byggingina av skúladepilinum í Marknagili:
21. januar - Ætlanir um kanning sleptar
Sama dag sigur løgmaður, at advokatkanningin av landsstýriskvinnuni og aðalráðnum er fyribils slept.
22. januar - Løgtingið enn ikki kunnað
Hóast Mentamálaráðið varð kunnað 5. januar, um at 30 milliónir krónur í ógoldnum rokningum fyri skúlabyggingina í Marknagili liggja hjá Landsverki, var eingin kunning send løgtinginum.
Og ikki fyrr enn 16 dagar seinni, tá landsstýriskvinnan legði frá sær, fekk almenningurin at vita, at ógoldnar rokningar fyri tíggjutals milliónir eru komnar undan kavi.
Ruth Vang, forkvinna í fíggjarnevndini, segði tá við Dagur og Viku, at einasta kunning um málið, sum hon sum løgtingslimur hevði fingið, var ígjøgnum miðlarnar:
Sí eisini


text:
Leiklistaráðið hevur á fundi mikudagin einmælt samtykt at seta Jenny C. Petersen sum stjóra á Tjóðpalli Føroya næstu fimm árini.
Jenny C. Petersen hevur drúgvar royndir sum stjóri á Tjóðpallinum, har hon hevur sitið í fimtan ár, og hon hevur eitt breitt innlit og tiltknýti til mentanarliga økið, umframt royndir og førleikar innan yrkisleiklistaliga økið, umsiting og framleiðslu av leikum. Jenny hevur seinastu nógvu árini áhaldandi víst á úrslit á høgum listarligum støði, hevur megnað at seta á pall upprunaføroysk handrit og hevur verið við til at tryggja breið samstørv innan listarliga økið.
Tá freistin var farin 6. januar í 2020, vóru 15 umsøkjarar til starvið. Við støði í krøvunum, sum sett vóru í lýsingini, valdi Leiklistaráðið nakrar umsøkjarar til samrøðu.
Setanartilgongdin var skipað í tveimum samrøðuumførum, umframt testum við uttanhýsis ráðgeva millum samrøðuumførini. Leiklistaráðið hevur í setanartilgongdini lagt dent á hesi krøvini:
• Leiklistaliga, leiklistafrøðiliga útbúgving ella samsvarandi royndir innan leiklistaliga økið.
• Útbúgving ella royndir innan leiðslu, fyrisiting og fíggjarstýring.
• Visjónir fyri føroyskari leiklist og fyri framtíðar føroyska Tjóðpallin.
• Evnini og viljan at samstarva breitt, við allar týðandi tættir í føroyska leiklista- og mentanarumhvørvinum.
• Áræði og evnini at vera ein virkin viðleikari í skapanini av nýggja Tjóðleikhúsinum.
Ein av stórstu uppgávunum hjá stjóranum komandi fimm árini, verður tilgongdin at byggja nýtt Tjóðleikhús, sum landsstýrismaðurin í uttanríkis- og mentamálum sigur vera ein av hansara fremstu uppgávum í hesi hesi tingsetu.
Í hesi tilgongdini er týdningarmikið, at stjórin hevur fingurin á pulsinum bæði politiskt og listarliga, og at stjórin somuleiðis tryggjar, at føroyski áskoðarin eisini hevur atgongd til dygdargóða list.


text:
Granskingarráðið hevur játtað stuðul til eina verkætlan hjá Alzheimerfelagnum, sum kallast: ”Spurnakanning um støðuna hjá avvarðandi til fólk við demens”.
Stuðul er játtaður frá høvuðsøki 1 hjá Sjúkrakassagrunninum, og stuðulin er kr. 150.000.
Alzheimerfelagið metir, at tað er av alstórum týdningi at seta sjóneykuna á støðuna hjá avvarðandi hjá fólki við demensi. Demens er ein sjúka, sum eisini rakar tey avvarðandi og eru tey ofta ein gloymdur bólkur. Kanningar uttanlands vísa, at leikluturin sum avvarðandi til fólk við demensi kann hava negativa ávirkan bæði á heilsu og arbeiðslívi.
Felagið ynskir at gera hesa spurnakanning fyri at kanna støðuna í Føroyum, soleiðis at til ber at kunna politisku skipanina, og at geva myndugleikum og stovnum neyðugu vitanina um støðuna hjá avvarðandi til at kunna gera neyðugar raðfestingarnar.
Endamálið við kanningini, sum er tann fyrsta av sínum slag millum avvarðandi til fólk við demensi í Føroyum, er at lýsa, hvussu gerandisdagurin í familjum, sum eru raktar av demensi, verður ávirkaður av demenssjúkuni – harundir hvørjar fíggjarligar, sosialar og heilsuligar avleiðingar avvarðandi uppliva sum fylgju av demenssjúku.
Maria Skaalum Petersen er fakligur leiðari fyri verkætlanini. Harafturat koma tvær master lesandi í heilsuvísindum, Sára Reinert og Elisabet Anthoniussen, at arbeiða við kanningini fyri Alzheimersfelagið.


text:
Hóast tað enn ikki er klárt at melda til, so hevur SSF longu móttikið í minsta lagi 18 tilmeldingar til tey 30 plássini á hesum fyrsta “FINA Coaches Certification Programme” skeiðnum í Føroyum, sum verður í Havn hin 30. november til 2. desember 2018.
FINA venjaraskeið í Føroyum hin 30. november til 2. desember 2018
Eg skrivi ‘í minsta lagi’, tí tær koma av góðum grundum á allar møguligar ymiskar mátar, so leingi sum FINA ikki formliga hevur latið upp fyri tilmeldingum enn. Hetta kemur vónandi uppá pláss heilt skjótt, og hava vit ávarað FINA um at her eru fleiri sum gjarna skuldu fingið fyrstu pláss.
Til nú eru vit 6 mannligir og 12 kvinnuligir venjarar:
- 3 úr Svimjifelagnum FLOT
- 2 úr Havnar Svimjifelag
- 6 úr Ægir
- 2 úr Fuglafjarðar Svimjifelag
- 2 úr Bergensvømmerne
- 3 vegna SSF
Tær báðar úr Bergen eru meira ella minni av tilvild, tí at onnur koyrdi við okkum aftur av miniráðstevnu í Fåborg til Keypmannahavnar, og har frætti um skeiðið. Annars eru luttakararnir yvirhøvur fólk sum royna ella hava roynt seg sum venjarar í føroyskum svimjifeløgum, á ymiskum stigum frá nýbyrjarar til heilt royndir venjarar.
Vit hava eisini samband við íslendingar, og vænta at í minsta lagi 3 koma haðani, so at talið nú er minst 21 av 30 møguligum.
Ætlanin er avgjørt at sleppa at hýsa eisini næstu tvey stig í venjaraútbúgvingini hjá FINA, so at vit um skamma tíð vónandi hava eina rúgvu av svimjivenjarum við altjóða viðurkenda høvuðsvenjaraútbúgving. Tilboðið frá FINA er spildurnýtt; men tað er væl eingin ivi um at eitt prógv frá FINA er gott pappír at hava í hondini, um man til dømis vil út í verðina at royna seg sum venjari 🙂
Áhugaði kunnu venda seg til mín á rokur[kurla]ssf.fo ella +298 219754, so royna vit at goyma pláss til tykkum eisini.
Vegna SSF
Rókur


text:
7391.15 - Almenn mállæra, bendingarlæra og setningafrøði
Skeiðsnummar
7391.15
Heiti
Almenn mállæra, bendingarlæra og setningafrøði
ECTS
8
Fortreytir
At lesandi er innskrivaður á Námsvísindadeildina
Endamál
Málið við skeiðinum er, at tann lesandi fær kunnleika til og hevur førleikan at: 1. Greina setningar niður á orðastig 2. Seta føroyskt í ein málsøguligan samanhang 3. Kenna ljóðliga grundarlagið undir framburði av føroyskum 4. Eyðkenna bendingarmynstur og bendingarformar 5. Kenna reglur og uppruna fyri stavseting 6. Kenna aftur siðvenju í sambandi við navnagávu
Innihald
Skeiðið er ein gjøgnumgongd av ymsu tættunum í mállæru og málkunnleika
Læru- og undirvísingarhættir
Skift verður millum fyrilestrarlíknandi dialogiska frálæru, bólkaarbeiði og studentaframløgur.
Læruúrtøka
Tá skeiðið er lokið, skal hin lesandi hava ognað sær kunnleika til at vísa á, greiða frá, meta um og leggja til rættis frálæru og frálærutilfar í almennari mállæru, bendingarlæru og setningafrøði. Tann lesandi skal somuleiðis ogna sær førleikan at málbera seg neyvt og rætt í samsvari við tær málsligu reglur, sum eru galdandi í føroyskum og kenna reglurnar fyri rættskriving.
Próvtøkuháttur
Ein skrivlig próvtøka á 4 tímar.
Próvdøming
Innanhýsis
Próvtalsstigi
P-talsstigin
Lestrarlisti
verður útflýggjaður við skeiðsbyrjan
Ábyrgd
Vár í Ólavsstovu


text:
Tjóðveldi gloymdi sítt egna uppskot
2014-10-24 14:20
Politiska minnið er stutt, verður ofta sagt, og onkuntíð kann tað vera so stutt, at fólk ikki minnast, hvat tey sjálvi hava gjørt. Hetta upplivdu vit í løgtinginum týsdagin, tá uppskotið hjá Jørgeni Niclasen um stuðul til rentuútreiðslur av lánum var til viðgerðar.
Kristina Háfoss, sum var framsøgufólk fyri Tjóðveldi, hevði lítið gott at bera uppskotinum, tí hetta fór at vera steinur omaná byrðu hjá sethúsaeigarum. Men tað sum Kristina eftir øllum at døma hevði gloymt var, at tann 5. mars 2009 legði Tjóðveldi eitt uppskot um tað sama fyri tingið, og tað uppskotið var munandi víðgongdari enn uppskotið hjá Jørgeni Niclasen.
Meðan Jørgen Niclasen skjýtur upp, at rentustuðulin skal lækka eitt prosent um árið í fimm ár, so skeyt Tjóðveldi upp, at stuðulin skuldi lækka tvey prosent annaðhvørt ár og trý prosent annaðhvørt ár, og hetta skuldi ikki bara vera í fimm ár, men tað skuldi halda fram, líka til allur stuðulin var burtur í 2025.
Eg eri samdur við bæði Tjóðveldi og Jørgeni Niclasen í tí, at rentustuðulin er í roynd og veru ein stuðul til bankarnar, og tí er hann ein vánalig loysn. Hinvegin, so duga vit øll at síggja, at av tí at fólk hava tikið lán við hesi fortreytini, so ber illa til at strika stuðulin í einum høggi. Spurningurin er so, hvussu líðandi skal yvirgongdin vera? Har hevur Jørgen Niclasen valt eina lagaligari yvirgongd, enn Tjóðveldi gjørdi í teirra uppskoti.
Tí er tað løgið, at Tjóðveldi nú hartar landsstýrismannin, fyri at leggja stein omaná byrðu hjá húsaeigarum, tá tey sjálvi valdu ein størri og tyngri stein at leggja omaná somu byrðuna.
Helgi Abrahamsen løgtingsmaður


text:
- Tíðindi, mentan og ítróttur
Herða verkfallið
Tak niður
Jan Mortensen, leiðari á Lønardeildini, segði við útvarpið á middegi, at tað er semingsstovnurin sum ger av, um samráðingarnar skulu takast upp aftur. Hann hevur onga viðmerking til spurningin, um lønardeildin hevur flutt seg orsaka av verkfallinum.
Síðani verkfallið byrjaði eru átta børn fødd, 32 ferðir er biðið um undantøk og 23 av hesum umbønum eru játtaðar, níggju eru afturvístar, sigur Ljósmøðrafelag Føroya.
Foto: Mathias Dimon Næs
Sí eisini


text:
Sigrid Arge, tlf 281881: føroyskt, kristni, tvílærari í støddfrøði
Kirstin Joensen, tlf 257340 : støddfrøði, heimstaðarlæra, tvílærari í føroyskum
Carsten Andersen, Jákup Mikkelsen og Anja Samuelsen: Ítróttur
Er barn tykkara er sjúkt, skal tað fráboðast. Tit kunnu senda okkum, sms ella lata barnið hava seðil við, tá ið tað kemur aftur í skúla. Um vit ikki fáa boð, verður tað skrivað í fráverubókina sum "uttan loyvi".
Tá ið tit ynskja at biðja um frí í ein ella tveir dagar, skulu tit hava loyvi frá flokslæraranum frammanundan.
Um tit ynskja fríloyvi til barnið í meira enn tveir dagar, mugu tit skriva teldupost til Skúlatrøð. Teldupostadressan er: skulatrod@skulin.fo
Vinarliga latið børnini møta til tíðina. Tað órógvar sera nógv, at so nógv koma ov seint. Tá ið børnini koma ov seint verður tað viðmerkt í fráverubókina.
Sigrid tlf. 281881 - Kirstin tlf.257340
Møguligt er at bíleggja sær matpakka á www.matpakkin.fo. Hetta skal gerast í seinasta lagi kl. 7.30 sama dag.


text:
Zafiro Palmanova 1. jul - 15. jul
fastur prísur 47.300,-
fyri 2 vaksin og 2 børn
Kom við okkum beinleiðis til Mallorka tann 1. juli, tá summarferian júst er byrja, og njót summarið á flottu og turistvinarligu oynni. Gist verður á flotta og sera barnavinarliga Zafiro Palmanova í Plamanova, sum liggur áleið 20 min frá flogvøllinum. Á hotellinum búgva tit í einari íbúð, har morgunmatur er við í prísinum. Tit kunnu lesa um hotellið her.
Flogið verður úr Vágum tann 1. juli og heim aftur tann 15. juli.
Prísurin fyri eina familju á 2 vaksin og 2 børn (2-11 ár) er 47,300 kr. alt í alt.
Bílegg ferð á 318 318 ella skriva til okkum á flog@flog.fo.
*Avmakra pláss til hendan túrin


text:
Bústaðartrotið skal loysast sum skjótast. Tí ovurstórur tørvur er á fleiri bústøðum í Føroyum. Vit eru nú fleiri enn 52.000 íbúgvar, og fólkavøksturin heldur áfram. Tað er tí alneyðugt at fáa til vega fleiri bústaðir til ein rímiligan kostnað, ið fólk megna at rinda – og bústaðir, ið nøkta tann ymiska tørvin, ið er. Eisini skal vera møguligt at byggja kring alt landið. Bústaðartrotið er stórt og bústaðarmarknaðurin er eisini ov einstáttaður í dag. Tað er tí neyðugt bæði við íløgum hjá privatum vinnufyritøkum og Bústøðum og øðrum, fyri at skapa ein vælvirkandi og fjøltáttaðan føroyskan bústaðarmarknað fyri øll – og alt hetta ber væl til.
”Privatiserið” ikki Bústaðir!
Men heldur enn at loysa hesa avbjóðing, so verður í núverandi stjórn arbeitt við uppskotum til broytingar, ið als ikki loysa bústaðartrotið. Sum skilst er eitt uppskot, ið arbeitt verður við, at Bústaðir skal gerast ein vinnufyritøku-líknandi stovnur, ið skal rinda avkast til landskassan, og sum tí eisini skal hækka leigukostnaðin hjá fólki, ið leiga frá Bústøðum. Hetta vil gera tað enn dýrari fyri føroyingar at leiga bústaðir, og vil hava líknandi avleiðing sum ein privatisering av Bústøðum. Hetta er ikki loysnin uppá bústaðartrotið – tvørturímóti.
500 fleiri leigu- og lutabústaðir og lestrarbústaðir
Vit hava - í undanfarna samgonguskeiði - givið Bústaðir heimild at byggja 200 bústaðir afturat. Men hetta er ikki nóg mikið. Bústaðir skulu fáa heimild at byggja 500 leigu- og lutabústaðir komandi árini, umframt teir 400 leigubústaðirnar, sum verða tøkir í 2020. Av hesum skulu eisini byggjast lestrarbústaðir, so lesandi hava møguleika at búgva saman og til rímiligan kostnað, meðan tey eru undir útbúgving.
Vit vita, at nógv ynskja at leiga – heldur enn at eiga – bústað. Vit skulu tí menna ein fjøltáttaðan bústaðarmarknað, soleiðis at tað ber til, at finna ein bústað, ið hóskar til tann tørv tú hevur. Tað kann ikki vera meiningin at fólk eru noydd at taka stór húsalán, og keypa egin hús, um tey ynskja at búseta seg í Føroyum.
Kommunur byggja eldrabústaðir
Vit hava – í undanfarna samgonguskeiði - givið kommununum at byggja eldrabústaðir í størri mun enn áður. Hetta tí, at øll hava ymiskan bústaðartørv alt eftir hvar í lívinum vit eru. Tá tú gerst eldri eigur møguleiki at vera fyri, at flyta í minni og meira hóskandi bústað. Hetta fyri at lætta um gerandisdagin og lætta um tá umræður viðlíkahald, fíggjarliga v.m. Tá verða eisini fleiri hús tøk á bústaðarmarknaðinum hjá teimum ungu, ið ynskja at seta føtur undir egið borð og kanska stovna familju. Hetta vil aftur lækka prísin á húsum. Samstundis vil ein meira hóskandi bústaður, saman við góðari heimarøkt, gera, at fólk kunnu búgva sum longst í egnum heimi.
Landið byggja fleiri bústaðir til fólk við serligum avbjóðingum
Vit hava – í undanfarna samgonguskeiði - sett 200 mió. kr. av til, at byggja nýggjar bústovnar, bú- og umlættingardepil og barnaheim. Fyrireikingar eru gjørdar, og klárt er at fara í gongd við fleiri av verkætlanunum. Hetta er eisini alneyðugt, tí ovurstórur tørvur er á, at byggja nýggjar bústaðir til fólk við serligum avbjóðingum. Eisini verður 5. hvør íbúð hjá Bústaðir latin Almannaverkinum at leiga víðari til fólk við serligum avbjóðingum. Framstig eru hend – serliga uttanfyri miðstaðarøkið – seinastu árini, men í miðstaðarøkinum húsast alt ov nógv í eldri sethúsum, sum í flestu førum als ikki eru egnað til bústað. Hetta hava búfólk, starvsfólk og avvarandi staðfest í áravís, og hetta verður umsíðir nú gjørt nakað við. Men umframt tær 200 mió. kr. hava vit í okkara uppskoti til 5-ára fíggjarkarmar hjá landinum sett 100 mió. kr. av afturat, soleiðis at vit til fulnar fáa nøktað tann tørvin, sum er, á nýggjum bústovnum og vardum bústøðum. Tí øll hava rætt til eitt gott heim.
Fígging til nýbygging kring alt landið
Men tað eru sjálvandi eisini nógv, ið ynskja at byggja egin hús. Her er trupulleikin, at trupult er at fáa fígging, um tú ynskir at búseta teg uttanfyri størru býirnar í Føroyum. Hetta má og skal vera møguligt. Annars verða vit sum land og fólk fátækari. Tí nærum ongin nýggj búseting verður á bygd. Hetta kunnu vit ikki góðtaka. Um tú annars hevur neyðugu inntøkuna og gjaldsevnið til at rinda fyri lánið, so eigur landsins bústaðaramboð – Bústaðir – at kunna bjóða 2. veðrættarlán til bygging uttanfyri størru býirnar, til tann partin av láninum, ið bankarnir, vegna verandi lóggávu, ikki hava møguleika at bjóða. Tó kann ikki lánast fyri meira enn fulla virðið av húsinum – men soleiðis ber til at byggja og liva kring alt landið.
Føroysk realkreditt-lánsbrøv fíggja bústaðir
Tað ber eisini væl til, at fíggja nýggju bústaðarbyggingina hjá Bústaðir – uttan at landskassin gerst partur av hesum. Tí stórur partur av føroysku uppsparingini – herundir tær umleið 10 milliardirnar av pensjónsuppsparing – verða í dag sett í donsk og útlendsk lánsbrøv, ið verða brúkt til at byggja bústaðir uttanlands fyri. Hetta skulu vit broyta. Hava longu broytt hetta partvíst. Tí vit góvu í 2016 Bústaðir heimild til, at útskriva lánsbrøv á 250 mió. kr., við trygd í bústøðunum, til at byggja um 200 bústaðir afturat. Henda heimild skal útbyggjast. Bústaðir eiga at kunna útskriva føroysk realkreditt-lánsbrøv við trygd í 500 leigu- og lutabústøðum afturat. Tá kunnu íleggjarar – heldur enn at seta peningin í útlendsk lánsbrøv og útlendskska bústaðarbygging – seta part av íløgunum í bygging av bústøðum í Føroyum. Hetta gevur sera góða meining.
Bjóða samgonguni á fund um loysnir
Vit hava – í undanfarna samgonguskeiði – framt fleiri átøk fyri at loysa bústaðaravbjóðingina, men enn fleiri átøk eru alneyðug. Vit hava tí lagt lógaruppskot fyri Løgtingið, ið gevur Bústøðum neyðugu heimildina til at veita 2. veðrættarlán at fíggja bygging á bygd, í tann mun at bankarnir ikki kunnu fíggja, og upp til fulla virðið av húsinum. Og eisini er lógaruppskot lagt fyri Løgtingið, ið gevur Bústøðum heimild til, at byggja fleiri leigu-, luta- og lestrarbústaðir afturat – fíggjað við føroyskum lánsbrøvum við trygd í føstu ognini. Tíverri hevur samgongan felt øll uppskotini.
Samstundis hava vit enn onki frætt frá samgongu ella landsstýri um fund ella samstarv um, at loysa bústaðartrotið, eisini hóast okkara boð uppá loysnir eru fleiri og greið. Hartil lá stórt greiningararbeiði, ið okkara uppskot til loysnir eisini eru grundað á, klárt í landsstýrinum, tá núverandi samgonga tók við. Hvørjum bíða vit eftir?
Neyðugt er við fleiri átøkum sum skjótast. Vit fara tí, at bjóða samgonguni til fundar, soleiðis at vit saman kunnu finna semju um góðar og varandi loysnir – soleiðis loysa vit bústaðartrotið saman.
Kristina Háfoss
Løgtingskvinna fyri Tjóðveldi


text:
- Tíðindi, mentan og ítróttur
Video: NSÍ tapti stórt
Úrtøkan hjá føroysku liðunum var misjøvn í gjár, tá annað umfar í fótbóltskappingini Evropa League, varð spælt í gjár.
NSÍ var á útivølli og spældi móti skotska felagnum Hibernian úr Edinburgh.
Munurin á liðunum sást væl tá samanumkom, tí úrslitið gjørdist ein stórsigur á 6-1 til Hibernian.
Málið hjá NSÍ skeyt Petur Knudsen uppá beinleiðis fríspark í seinna hálvleiki.
Útlitini hjá NSÍ at fáa eitt líkinda úrslit versnaðu nógv longu í fyrra hálvleiki, tá verjuleikarin Einar Tróndargjógv fekk beinleiðis reytt kort.
Samandráttur av dystinum sæst tí videobrotinum niðanfyri:
Seinnu dystirnir verða spældir komandi hóskvøld. Tá fer B36 til Montenegro at spæla og NSÍ tekur ímóti Hibernian á Svangaskarði á Toftum.
Í Gundadali spældi B36 móti OFK Titograd úr Montenegro. Úrslitið var ein málleysur javnleikur.
Sí eisini


text:
Grein 1
Navn felagsins er Føroya Prentsmiðjufelag, stovnað 12.mars 1976.
Grein 2
Felagið hevur til endamáls at fremja samstarvið millum limir sínar fakliga, tekniskt, útbúgvingarliga og vinnuliga. Felagið tryggjar limir sínar í bindandi samstarvi yvir fyri teimum løntakarafeløgum, tað hevur sáttmála við.
Grein 3
Limir í felagnum kunnu gerast prentsmiðjur og aðrar grafiskar fyritøkur í Føroyum.
Grein 4
Skrivlig umsókn um innliman í Føroya Prentsmiðjufelag verður send nevndini, sum tekur støðu til umsóknina. Tekur nevndin ikki einmælt undir ið umsóknini, verður hon at leggja fram á aðalfundi, sum avger málið.
Saman við umsóknini skal fylgja bankaváttan uppá kr. 10.000, ið er innlimingargjald. Hetta gjaldið verður afturgoldið, um umsøkjari ikki fær limaskap.
Grein 5
Við innliman bindur hvør limur seg til at halda felagsins lógir og aðalfundarsamtyktir.
Grein 6
Eftir uppskoti frá nevndini ásetur aðalfundurin árliga limagjaldið.
Limagjaldið verður kravt inn í apríl mánaði og skal vera goldið áðrenn 1. juni sama ár.
Fyri skyldum felagsins ábyrgdast limirnir bert við limagjaldi sínum.
Grein 7
Limur, sum er í eftirstøðu við limagjaldið, hevur ikki atkvøðurætt á aðalfundinum.
Limur, sum er í eftirstøðu fyri meira enn tvey ár, verður strikaður. Limagjaldseftirstøðan verður tó ikki strikað. Limur, ið er koyrdur úr felagnum, kann gerast limur aftur við at rinda eftirstøðu og nýtt innlimingargjald.
Grein 8
Limir hava skyldu til eftir áheitan at geva felagnum upplýsingar um, hvørjar prentarar teir hava í arbeiði, og um lønarviðurskifti teirra.
Grein 9
Undir møguligum arbeiðssteðgi á limavirki er skylda hjá hvørjum limi í felagnum at virka fyri áhugamálum hjá rakta virkinum.
Grein 10
Fyri brot á lógir felagsins ella á avgerðir hjá aðalfundinum kann aðalfundurin eftir uppskoti frá nevndini døma viðkomandi í bót ella endurgjald upp til kr. 25.000,- ella koyra viðkomandi úr felagnum.
Grein 11
Limir felagsins kunnu siga seg úr felagnum við 6 mánaða ávaring at koma í gildi ein 1. juli. Eingin limur kann fara úr felagnum, meðan sáttmálaloysi er.
Grein 12
Aðalfundurin er hægsti mynduleiki felagsins.
Grein 13
Regluligur aðalfundur verður hildin hvørt ár í apríl mánaða.
Skrivlig innkalling til aðalfund skal verða send limunum minst 2 vikur frammanundan við tilskilaðari fundarskrá. Mál til viðgerðar skulu latast nevndini í minsta lagi 1 viku undan aðalfundinum. Broytt fundarskrá verður fráboðað limunum skrivliga í seinasta lagi 4 dagar undan fundinum. Sí tó eisini grein 16.
Grein 14
Eykaaðalfundur verður hildin, tá nevndin heldur tað vera neyðugt, ella tá limir umboðandi minst 20% av atkvøðunum geva skrivliga áheitan um hetta.
Innkalling til eykaaðalfund fer fram á sama hátt og við somu freist sum til vanligan aðalfund. Bert í heilt serligum føri, kann nevndin innkalla við styttri freist.
Grein 15
Limir hava skyldu at lata seg umboða á aðalfundi. Um limi berst frá at møta, kann hann lata seg umboða av øðrum við skrivligari fulltrú.
Grein 16
Aðalfundurin er viðtøkuførur, tá minst 3/5 av atkvøðum limanna eru umboðaðar. Er aðalfundurin ikki viðtøkuførur, verður nýggjur aðalfundur hildin í seinasta lagi 2 vikur seinni. Í hesum føri skulu limirnir hava skrivliga fráboðan um fundin í minsta lagi 8 dagar frammanundan. Hesin aðalfundur er viðtøkuførur í øllum teimum málum sum eru lýst á fundarskránni fyri fyrsta aðalfundin, uttan mun til talið á umboðaðum atkvøðum.
Grein 17
Limur hevur eina atkvøðu fyri hvørjar kr. 500 kr, sum goldnar eru í limagjaldi.
Samtykt um avtøku av felagnum kann bert takast á eykaaðalfundi, har uppskot um avtøku er einasta mál á skránni.
Fyri at uppskotið um avtøku skal verða samtykt, krevst, at í minsta lagi 4/5 av umboðaðu atkvøðum greiða atkvøðu fyri.
Grein 18
Fundarskráin fyri regluligar ársaðalfundir er henda:
a) val av fundarstjóra
b) frágreiðing formansins um virki felagsins í farna ári
c) framløga av grannskoðaðum roknskapi til góðkenningar
d) val av nevnd og tiltaksmonnum
e) val av grannskoðara, sum situr til næsta ársaðalfund
f) ásetan av limagjaldi
g) møgulig innkomin mál
h) ymiskt
Bók verður førd yvir, hvat fyriferst á aðalfundinum.
Grein 19
Í nevndini sita 3 til 5 limir, ið aðalfundurin velur millum felagslimirnar fyri 2 ár í senn. Nevndin skipar tað soleiðis, at ikki allir limirnir standa fyri valið sama ár.
Grein 20
Nevndin skipar seg sjálv beint eftir aðalfundin. Formaðurin, ella, um hann hevur forfall, næstformaðurin, leiðir arbeiðið í nevndini og kallar til fundar, tá limir ynskja tað, tó í minsta lagið tvær ferðir um árið. Fundarboð skulu latast hvørjum einstøkum nevndarlimi við í minsta lagi 24 tíma freist. Er tað bráðneyðugt, kann lógligur nevndarfundur haldast við styttri freist.
Nevndin hevur dagligu leiðsluna av felagnum um hendi. Hon kann velja sernevndir til ávísar bundnar uppgávur.
Nevndin er viðtøkufør, tá formaðurin, ella, tá hann hevur forfall, næstformaðurin og í minsta lagi 2 aðrir limir eru á fundi. Vanligur meiriluti ræður. Tá stendur á jøvnum, er atkvøða formansins avgerðandi.
Fer nevndarlimur frá í valskeiði ella fer úr starvinum, kann nýggjur limur verða valdur á eykaaðalfundi.
Nevndin hevur skyldu at føra gerðarbók yvir virksemi felagsins.
Grein 21
Limafundir verða hildnir, tá nevndin metir tað neyðugt. Á limafundi kunnu tó ikki takast bindandi avgerðir fyri felagið.
Grein 22
Roknskaparár felagsins er álmanakkaárið. Nevndin hevur ábyrgd av roknskapinum. Nevndin kann heimila nøkrum av limum sínum til at taka neyðugar avgerðir um peningaupphæddir til dagliga raksturin.
Grein 23
Um felagið verður tikið av samsvarandi § 17, tekur aðalfundurin eftir reglunum í § 17 avgerð um nýtslu av ognum felagsins.
Samtyktar á aðalfundi felagsins hin 6. apríl 2006
Grein 19 broytt á aðalfundi 18. juni 2014


text:
Veðurvánirnar fyri gamlaárskvøld eru ringar og útlit eru fyri nógvum vindi.
Vit hava tosað við veðurmann okkara Petur Hans Dahl, sum eisini skuldi halda nýggjársrøðuna í ár. Tað er ikki ráðiligt at hava nýggjársbál og faklagongu í so nógvum vindi, so nevndin hevur tikið avgerð um at avlýsa faklagonguna og nýggjársbálið í ár.
Hetta merkir, at vit ikki gera faklar í býlingshúsinum í kvøld. Og hetta merkir eisini, at vit ikki samlast á miðdegi í morgin fyri at byggja upp bálið og seta upp oljublikk eftir Ovarugøtu og Niðarugøtu.
Vit mugu eiga alt hetta til góðar til næsta ár.
Gott nýggjár øll somul.


text:
Nógvir B36-venjarar taka venjaraskeið í hesum døgum.
B36 skrivar soleiðis:
Í B36 leggja vit stóran dent á, at venjararnir í ungdómsdeildini eru so væl fyri sum gjørligt.
Tí hava venjaraskeiðini hjá Fótbóltssambandinum stóran týdning fyri menningina av felagnum.
Nú um vikuskiftið er B1 skeið á skránni, og úr B36 luttaka ikki færri enn 12 venjarar.
Fótbóltssambandið bjóðar sær eisini til at koma út í feløgini at halda B1 skeið. Hesum tilboðnum hevur B36 tikið væl ímóti, og ætlanin er at hava eitt innanhýsis B1 skeið seinni í vetur.
Á myndini eru aftast frá vinstru: Jóhann í Króki, Trúgvi Askham, Birita Rasmussen, Ninni Nicole Holm, Fróði Jacobsen og Birgir Magnussen.
Fremst frá vinstru: Krista Heiðriksdóttir, Olga Kristina Hansen, Bára Magnussen, Jónas Tór Næs, Súsanna Maria Hansen og Wilson Ofosu-Manukure.


text:
Flaggdagshaldið á Vaglinum var ein kaldur umgangur í dag, men sera væleydnað kortini. Nógv fólk og gott lag, Johanna á Bergi, stjóri í Atlantic Airways, helt røðu.
Flaggdagsrenningin, sum Bragdið hevur skipað fyri í samfull 30 ár, fekk sera stóra undirtøku.
Heðin Mortensen, borgarstjóri, setti flaggdagsrenningina í gongd. Sjálvur hevur hann runnið nógv seinnu árini, somikið, at tað er vorðið ein lívsstílur hjá honum.
Borgarstjórin ynskti Bragdinum tillukku við at hava fyriskipað flaggdagsrenningini í 30 ár og frøddist um stóru luttøkuna.
Um tú veitst okkurt, sum VP ikki veit - skriva so til vp@vp.fo


text:
(Goldið er fyri umrøðu)
Skalt tú giftast í 2020 ella kennur tú nakran, ið skal? Um tú gert so hava vit funnið eitt vakurt høli til tykkum. Tað eitur Silo, liggur á Vestaru Bryggju 15 Tað hevur frálíkar karmar til veitslur og er sera vakurt.
Tað góða við hølinum er, at tað eru fleiri ymiskar mátar man kann uppseta tað uppá. So man kann velja sjálvur sín stíl til hvussu man ynskir tað skal síggja út. Tað er eisini nógv hugnaligari tá man situr til eina veitslu at karmanir eru góðir.
Í Silo er alt nýrenovera og vakurt. Tað er sera hugnaligt at halda sína veitslu her.
Silo liggur í miðstaðar økinum Tórshavn, og hetta kann eisini verða hent fyri mong. Mangan vita brúðarpør ikki hvussu nógv tað er at náa á sjálvum degnum - klárgerð, vígsla, reseptión og brúðarmyndir - alt hetta skal verða liðugt áðrenn veitslan byrjar. Tá er gott at hava eitt veitsluhøli ið liggur væl fyri og hevur góðar karmar. So er meira tíð á sjálvum degnum til at hugsa um tað, sum er umráðandi, nemliga at njóta dagin og hvønn annan.
Silo er eisini undir okkara veitarayvirliti her, har til ber at fáa fleiri upplýsningar.


text:
Írskt mál
Írskt (Gaeilge ella An Ghaeilge, Enskt: Irish) er eitt Goideliskt (Gæliskt) mál nærskyldt við Skotskt gæliskt og Manskt, sum tosað er í Írlandi. Írskt verður framvegis tosað í smáum enklavum, serliga í Connacht, har vesturi í Írlandi. Økini har írskt framvegis verður tosað verða nevnd Gaeltachtaí (eint. Gaeltacht), og fólkini verða nevnd Gaeilgeoirí (orðarætt "eldhugað írskmælt fólk").
Írskt mál er, saman við eingilskum, alment mál í Írlandi, og tvungin lærugrein í øllum almennum fólkaskúlum í Írsku Republikkini.
Søga[rætta | rætta wikitekst]
Írskt mál er fyrst skjalaprógvað við Ogham áskriftum frá fjóðru øld e.Kr., og verður hetta málið kallað frumírskt. Hesar áskriftir eru funnar kring alt Írland og á vesturstrondini av Stórabretlandi. Frumírskt broytist til fornírskt gjøgnum 5. øld. Fornírskt nýtti frá 6. øld latínska stavraðið, og upptók eisini nógv latínsk orð, serliga orð ið høvdu við kirkjumálið at gera. Í 10. øld hevði fornírskt útviklað seg til miðírskt, ið varð tosað í Írlandi, Skotlandi og á oynni Mann. Frá 12. øld fór miðírskt í teimum trimum londunum at broytast til tey lokalu málini, írskt, skotskt gæliskt og manskt.
Írskt Skriftmál[rætta | rætta wikitekst]
Høvuðsgrein: Írskt skriftmál
Tað írska skriftmálið gongur aftur til klassikst írskt, frá tíðarskeiðnum 1100-1600. Hóast ein skriftmálsbroyting (reformur) kom í seinna helmingi av 1940'unum, sum viðførdi eina nútímansgerðing av skriftmálinum, so byggir tað framvegis (eins og føroyskt) á upprunafrøði, tvs. tað er framvegis stórur munur á talumáli og skriftmáli, eins og í føroyskum.
Málføri[rætta | rætta wikitekst]
Írskt hevur í dag tríggjar høvuðsdialektir (málføri) hvørs geografiska útbreiðsla stórt sæð fylgir teim trimum landslutunum; Munster, Connacht og Ulster. Dialektin í tí fjórða landslutinum, Leinster, doyði út í 20. Øld, men bandupptøkur vórðu gjørdar av henni í árunum 1928 og 1931. Seinasti persónur ið tosaði Leinsterdialekt doyði í 1960.
Gaeltacht[rætta | rætta wikitekst]
Írsktmæltu økini Gaeltacht (An Ghaeltacht) í dag finnast í:
- Galway (Contae na Gaillimhe), harímillum Connemara (Conamara), Aran oyggjarnar (Oileáin Árann), Carraroe (An Cheathrú Rua) og Spiddal (An Spidéal);
- á vesturstrondini av Donegal (Contae Dhún na nGall); í økinum sum verður rópt Tyrconnell (Tír Chonaill);
- á Dingle hálvoynni (Corca Dhuibhne) og Iveragh hálvoynni (Uibh Rathach) í Kerry (Contae Chiarraí).
Smærri øki finnast eisini í Mayo (Contae Mhaigh Eo), Meath (Contae na Mí), Waterford (Contae Phort Láirge), og Cork (Contae Chorcaí).
Gweedore (Gaoth Dobhair) í County Donegal er størsta Gaeltacht sóknin í Írlandi.


text:
GANG Føroya vakrasta hálvmaraton 2020
- Datum:
- Samstag 5 September 2020 10:00
- Ort:
Tickets kaufen
Aftur í 2020 skipar Ítróttarfelagið Frælsi í Vágum fyri einum gang eitt hálvmaraton tiltaki leygardagin 5. september. Teinurin gingið verður er úr Gásadali og til kirkjuna í Sandavági. GG: Um tú gongur teinin innan 3 timar, so viðmælir Ítróttarfelagið Frælsi at tú teknar teg til at renna við at klikkja her.Kostnaðurin:Kr. 250 fram til hósdagin 02. januar. Kr. 350 fram til hósdagin 02. apríl.Kr. 450 fram til sunnudagin 26. juli, seinasta freist at keypa Guðrun & Guðrun renniblusKr. 500 fram til leygardagin 5. september
Við í gjaldinum er heiðursmerki, startnummar, ferðing frá Giljanesi til start í Gásadali, matur tá komið er á mál, umframt undirhald á rutuni.
Veranstaltung teilen
Veranstalter-Informationen
Ítróttarfelagið Frælsi
ssimonarson@icloud.com


text:
Skulu rinda minni inn í ALS
Nú fer ALS-gjaldið at lækka.
Umhvørvis- og vinnumálaráðið hevur sent kunngerðaruppskot og lógaruppskot til hoyringar í dag, har lagt verður upp til at lækka ALS-gjaldið úr 1,25% niður í 1%.
Tað vil siga, at øll, sum rinda inn í arbeiðsloysisskipanina, skulu rinda minni.
Við árslok 2019 var eginognin hjá ALS umleið 910 milliónir krónur.
- Fíggjarstøðan hjá ALS er nú so góð, at tað ber til at standa ímóti einari búskaparligari afturgongd, og tí er ráðiligt at lækka inngjaldið, sigur Helgi Abrahamsen, landsstýrismaður.
Samstundis er ætlanin at bøta um støðuna hjá teimum, sum eru arbeiðsleys.
Skotið verður upp at hækka arbeiðsloysisstuðulin úr 75% upp í 80% av útrokningargrundarlagnum, og at hækka mest møguliga arbeiðsloysisstuðulin við 1.000 krónum – upp í 18.500 krónur um mánaðin.
Broytingarnar verða framdar eftir tilráðing frá stýrinum í ALS.
Hoyringarfreistin er 29. januar 2020.
Kunngerðaruppskotið um at lækka ALS-gjaldið kann lesast her.
Lógaruppskotið um at hækka arbeiðsloysisstuðulin kann lesast her.


text:
Mette Frederiksen, forsætisráðfrú, vónar ikki, at boðini frá USA um at keypa Grønland eru meintí álvara. Og annars er Grønland als ikki til sløu. Tað ger hon greitt, eftir at tað er váttað, at amerikanski forsetin, Donald Trump, kannar møguleikan at keypa Grønland.
Tað skrivar grønlendska blaðið Sermitsiaq.AG.
– Grønland er ikki til sølu. Grønland er ikki danskt. Grønland er grønlenskt. Eg vóni áhaldandi, at hetta ikki er nakað, sum er meint í álvara, sigur Mette Frederiksen við blaðið.
Mette Frederiksen er á vitjan í júst Grønlandi í dag og í morgin.
Larry Kudlow, búskaparligur ráðgevi í Hvítu Húsunum, hevur í dag váttað, at Trump-fyrisitingin er í ferð við at »hyggja uppá« eitt møguligt keyp av Grønlandi.
– Danmark eigur Grønland. Danmark er ein sameindur. Grønland er eitt strategiskt stað. Har eru nógv virðismikil ráevni.
– Forsetin, sum veit nakað um at keypa oghnir, vil fegin hyggja upp á tað, sigur Kudlow við Fox-vertin Dana Perino í eini sending.
2. – og 3. september vitjar Donald Trump í Danmark, har hann millum annað skal tosa um arktis við Mette Frederiksen.
Undir vitjanin skal hann eisini htta formannin fyri grønlendska sjálvstýri, Kim Kielsen, og Aksel V. Johannesen, løgmann.
Kim Kilsen, landsstýrisformaður, avvísti fríggjaagin, at Grønland er ella kann verða sett til sølu.
Her er talan um eina »absurda diskussión«, heldur Mette Frederiksen. Hon sigur við DR, at Kim Kielsen hevur gjørt tað greitt, at Grønland er ikki til sølu.
– Og so steðgar tosið harvið. Hinvegin er tað rættiliga nógv annað, sum vit fegin vilja tosa við amerikanska forsetan um, sigur Mette Frederiksen við DR.
Í shjálvstýrislógini frá 2009 verður tað sligið fast, at grønlendingar eru teirra egna fólk. Tí kann Danmark heldur ikki selja Grønland, sjálvt um tað skuldi verið upp á tal.
/ritzau/


text:
Lívsgóðska ALT LÍVIÐ!
Lívsgóðskan er eins týdningarmikil og longdin av lívinum.
Eg, og nógv afturat mær, hava í nógv ár bíða eftir, at vit í Føroyum fáa eina dagførda skipaða umsorgan av teimum doyggjandi.
* Umsorgan av doyggjandi fevnir um likamliga, sálarliga og kensluliga hjálp. Eisini sosial og andalig hjálp er kjarnan, tá tað kemur til umsorgan av einum doyggjandi.
* Umsorganin av tí doyggjandi eigur eisini at fevna um stuðul til tey avvarandi í breiðari merking.
* Umsorganin kann fara fram heima hjá tí doyggjandi ella í heimligum umhvørvi - einum hospice!
* Umsorganin fevnir um at minka um pínu og onnur árin, sum tann doyggjandi hevur. Endamálið er at viðkomandi kann liva so væl og pínuleyst sum gjørligt, so viðkomandi fær sum mest burturúr seinstu tíðini her á foldum.
Vit hava í dag eina deild (palliativa eind, tvær stovur) á LS, B6, sum tekur sær av teimum doyggjandi, sum eru innløgd og liggja til tað síðsta. Arbeiðið, sum B6 ger, er stóra æru vert og eg havi mangan staðið undrandi. Men krabbameinsætlanin frá 2009 hevur nøkur greið tilmæli. Tey eru:
* At Heilsumálaráðið tekur stig til at eftirmeta skipanina við palliativa toyminum og palliativu eindini við tí endamáli at bøta um palliativu tænastuna til sjúklingarnar.
* At Heimatænastan verður útbygd til at taka sær av heimabúgvandi sjúklingum við tørvi á palliativari røkt.
So hetta er ikki nýtt, og krabbameinsætlanin nevnir eisini, at heilt aftur í ár 2000 var mælt til at stovna eitt hospice við 7 stovum, saman við palliativari eind á LS. Eisini var mælt til at skipa umsorgan heima og at palliativt toymi var sett á stovn á LS. Av hesum virka palliativa eindin og palliativa toymið, mær vitandi, væl á LS í dag.
Eg ynski at arbeiða fyri, at tænastan og umsorganin av okkara doyggjandi skal gerast uppaftur betri. Og her hugsi eg um tænastuna í breiðastu merking, samstundis sum vit í Føroyum nú - ongantíð ov skjótt - eiga at seta á stovn eitt umsorganarheim til doyggjandi - eitt hospice við 10 stovum, sum eru heimligar og skapa ró.
Hendan skipanini vil styrkja munandi um hjálpina, friðin og trygdnina hjá tí doyggjandi, og fer at geva tí doyggjandi lívsdygd restina av lívinum.
Vit liva longri og longri. Hetta ger, at okkara heilsuverk kostar meir og meir, tí kronisku sjúkurnar gerast fleiri og fleiri, og fleiri og fleiri fáa tær. Hetta er ein ringrás, sum ikki slepst undan. Tí mugu vit eisini gera tillagingar, so heilsuverkið sleppur at gera tað, sum heilsuverkið skal gera: at viðgera sjúkur, so sjúklingurin gerst frískur aftur ella kann virka í dagligdegnum.
Vit stúra øll fyri tí degi, tá vit skulu higani. Eisini stúra vit fyri, hvussu vit skulu higani. Vit eiga sum fólk at tryggja, at ein og hvør okkara fær ta umsorgan og hjálp, sum vit hava brúk fyri í okkara svárastu tíð.
Um B6 skal útbyggjast til eina umsorganardeild fyri doyggjandi burturav, um vit skulu hava eitt hospice í Hoydølum ella í Runavík, um vit skulu seta á stovn eina umsorganartænastu til doyggjandi - hetta eru stórir spurningar, sum krevja svar nú, eftir at vit í fleiri ár hava saknað eina loysn.
Skipanini kemur sjálvandi at hava fíggjarligar avleiðingar. Men spurningurin er, um hetta ikki er vert tað, samstundis sum ein tílik skipan vil frígeva, ella skipa tænastuna betri í heilsuverkinum. Tað vil so í síðsta enda minka um kostnaðin.
Símun Jóannesarson Hansen
Valevni Fólkafloksins


text:
Anton Petersen er leikstjóri og hevur sjálvur skrivað filmshandritið og leikstjórnað filminum. Myndamaðurin Rógvi Rasmussen hevur tikið filmin upp í Nólsoy í 2009.
Filmurin er gjørdur í Sarajevo. Málið er bosniskt, men hann er tekstaður til føroyskt.
Filmurin er um síðsta kvøldið í íbúðini hjá einum pari, áðrenn tey fara hvør til sítt morgunin eftir. Eftir eina eftirkanning av íbúðini er greitt, at ábøtur eru neyðugar, um tey skulu sleppa undan at rinda umvælingarendurgjald.
Hóast neyðugu ábøturnar eru smáar - at vaska burtur ein plett á vegginum, beina burtur eitt klædnaskáp og reingera íbúðina - er uppgávan møtumikil orsaka av kensluligu strongdini av at fara hvør til sítt.


text:
Hevur tú nakrantíð hugsað um, hvussu hart arbeiði liggur aftan fyri at gera ein film? At har skulu fólk til at gera bæði ljós og ljóð, men eisini, at onkur skal vera við til at gera kaffi? Hvør einasti leiklutur telur, tá ein filmur verður gjørdur, og tí er allar rollurnar eins neyðugar.
Hóast ein leikstjóri hevur størstu ábyrgdina, so telur ein "runner" eins nógv við, tí uttan hesar rennarar og kaffibryggjarar og slíkt, hevði tað ikki gingið upp. Lurta og blív klókari upp á kynstrið at skapa ein film!
HOYR PODCAST:
Gestur: Sakaris Stórá
Vertur: Heidi Lindenskov Róadóttir
Les eisini: Podcast: Hvat kunnu vit fáa burturúr at spæla sjónleik?
Sum leikstjóri í einum filmi liggur nógv tung ábyrgd á einum. Leikstjórin skal leiða øll á settinum ígjøgnum filmin og siga, hvussu filmurin skal vísast fram. Tað er ígjøgnum eyguni á leikstjóranum, at vit síggja filmin. Sakaris Stórá hevur leikstjórnað filmin Dreymar við havið og vil viðganga, at sum leikstjóri hevur man ongantíð frí.
- Eg gekk ógvuliga høgt uppí, at leikarar og øll onnur fólk kláraðu at kobla úr eftir at hava filmað í ein dag, men sum leikstjóri ber tað ikki ordiliga til. Man byrjar um morgunin, har tað verður planlagt, og síðani fer man til upptøkurnar, sum kunnu vara ógvuliga leingi, og so planleggur tú næsta dagin, og síðani kemur tú heim og hugsar eitt sindur um leikritið gongur ígjøgnum, og so fert tú í song og droymir um alt, og so fert tú upp aftur dagin eftir. Soleiðis koyrir tað í 6 vikur.


text:
1. Steik skornan leyk og smátt skorna gularót heilt stutt á pannuni við høgum hita, ella slepp tí í kókandi vatn í eini 20 sekund. Legg síðani helvtina av grønmetinum í eitt ovnfast fat.
2. Vend toskastykkjunum í einum blandi av hveitimjøli og karry (forholdið 1-7), og legg tey omaná leykin og gularøturnar. Koyr restina av gularótunum og leykinum omanyvir fiskin. Ráur leykur hóskar eisini væl omanyvir.
3. Rív ein supputerning við høsnasmakki omanyvir fiskin. Koyr eina ríviliga súpuskeið av mango–chutney omanyvir og stoyt so mikið av cider í, at fiskurin er undir.
4. Stroy eitt sindur av salti omanyvir. Ikki ov nógv, tí supputerningurin er eisini saltur.
5. Set ovnin á 170 stig við luft, ella 190 uttan luft og lat fiskin standa í ovninum í 30-45 minuttir.
Eftir gourmetkokkinum Leif Sørensen
Vit vilja verða við til at fyribyrgja misnýtslu
Takk fyri at tú sjálvboðin vísir samleikaprógv